amanoisuno/poet huggingface dataset:
御書閣 袁說友
寶閣翬飛燦碧霄，中藏奎畫歎先朝。要令冠带升堂者，日日羹牆遂見堯。
楚樓 袁說友
東江風月夜潮平，西望巫山白帝城。止爲山川增楚觀，惜哉徒沸市廛聲。
江漢樓 袁說友
樓高百雉楚城東，吳蜀衣冠邂逅逢。自是荆山爲屏翰，更看江漢日朝宗。
庾公樓 袁說友
危樓千尺俯江津，天外飛帆點點勻。作此雄觀真壯士，奈何猶說污人塵。
登張說樓 袁說友
譙樓偉觀接城西，天遣公來重以詩。豈是江山與人助，江山元是以人知。
和丁端叔雙清韻 袁說友
翠雲白雪兩僊容，未怯姮娥傍月宮。若把佳人較清絕，爭妍應愧伯夷風。
和丁端叔曉紅韻 袁說友
曉紅著意一番新，穩送公歸上國春。花下賸傳多好客，滿園渾是愛棠人。
呵筆  其一 袁說友
呵筆小吟消白日，閉門高卧却紅塵。平生笑我千方誤，投老從公兩歲隣。
呵筆  其二 袁說友
欲放酒腸愁酒病，强投詩社闕詩聲。浮生失意每如此，薄命何人詳細評。
送沈商卿知府入覲二首  其一 袁說友
檣烏猛作朝天去，君到長安著脚初。若訪西湖問西子，朋遊應亦念其餘。
送沈商卿知府入覲二首  其二 袁說友
山行已辦猶嫌晚，天意多慳未放晴。無奈公車留不住，片帆催聽櫂歌聲。
和丁端叔書懷韻二首  其一 袁說友
養花藏日半籠晴，尚有嬌紅照眼明。却恨中年怕離別，好詩撩動故鄉情。
和丁端叔書懷韻二首  其二 袁說友
春江穩去趣東歸，折盡亭前楊柳絲。我欲吳江辦投劾，與君花下說襟期。
和同年春日韻五首  其一 袁說友
尋花喜見去年人，點檢枝頭次第春。踏遍雲塘舊遊處，漾波漲碧更粼粼。
和同年春日韻五首  其二 袁說友
傷心客裏子規啼，自笑情懷更小兒。短策强隨楊柳去，歸來却喜燕銜泥。
和同年春日韻五首  其三 袁說友
一川晴草競春光，綠抹紅勻日日忙。榼酒莫辭花下醉，相將堤上柳花黄。
和同年春日韻五首  其四 袁說友
雨膏風軟草烟低，處處春來處處知。尤喜梅花未輕褪，枝頭一朶尚凝脂。
和同年春日韻五首  其五 袁說友
雄篇多幸到柴扉，祇恨空留最後枝。收拾愧同螬食李，侯生誰復敢言詩。
和友人秋日韻二首  其一 袁說友
樓外西山日脚低，萸觴新唱縷金衣。十年爲客秋風裏，空負黄花幾賦歸。
和友人秋日韻二首  其二 袁說友
了無風雨夕陽低，多少詩翁問白衣。把酒西風暗相約，年年籬下菊時歸。
和艮齋贈輪道者韻 袁說友
血指濡毫字字工，赤髭白足會常同。從今定了沙彌相，總爲先生一語中。
和仲躬贈輪道者韻 袁說友
孤峰頂上阿誰能，苦竹憐渠著意曾。他日林間重勘辨，我身元是在家僧。
贈徐相士 袁說友
欲歸公未許身閒，欲外云云去亦難。我意公言兩矛盾，料公猶作世情看。
書魏元益便面 袁說友
閉門終老幽人事，負笈擔簦學者宜。過我莫虛黄卷日，還鄉須念錦衣時。
懷借舟主人 袁說友
自憐五十鬢如絲，更把閒身與物馳。惟有高人收倦翼，世間萬事一彈棋。
寄同年懷安曹守二首  其一 袁說友
慈恩猶記北山遊，四十年間幾別愁。歲晚天涯重握手，兩翁齊白九分頭。
寄同年懷安曹守二首  其二 袁說友
我丈之賢今老成，題輿剖竹傍青城。從容官事一時了，莫忘蓴鱸秋日羹。
和陸成父司戶過淮陰縣韻三首  其一 袁說友
誰云追信屬酇侯，政爲高皇意欲留。歲晚不疑雲夢計，那知大業已興劉。
和陸成父司戶過淮陰縣韻三首  其二 袁說友
當年三傑共封侯，誰念淮陰爲漢留。不是向來曾躡足，未容平勃獨安劉。
和陸成父司戶過淮陰縣韻三首  其三 袁說友
論功久已冠羣侯，更欲王齊願自留。從此朝家若懲創，王侯應得戒非劉。
和成父過寶應縣韻 袁說友
趁得花封八月凉，相家有子綰銅章。習華指日神京路，此地方知寶應祥。
和梁轉運判官韻 袁說友
古括人豪醉墨鮮，一樽寧怯酒如船。新詩磊磊珠璣落，不記梅花在眼前。
李君量晉州奉詔還朝 袁說友
厭直承明兩建牙，更將義槩浹朝家。舉杯珍重吾歸矣，林下需君步軟沙。
岳之婦人多以白練蒙首俗傳馬伏波征蠻死於岳至今不爲之易素 袁說友
將軍久已歸黄壤，江婦如何未黑頭。若使將軍知此意，素縑蒙首也應休。
江岸茅舍傍古梅奇甚携酒即之 袁說友
不爲村深與水隈，也依籬落及時開。幾年寂寞無人問，一日聲名動客杯。
用謝艮齋韻題歐陽長老墨梅  其一 袁說友
誤墨雖藏白，飛埃欲斂昏。誰將草玄手，著意寫前村。
用謝艮齋韻題歐陽長老墨梅  其二 袁說友
屏燈紅灼爍，窗月正黄昏。印出橫斜影，分明竹外村。
用謝艮齋韻題歐陽長老墨梅  其三 袁說友
溪藤橫翠約，老眼頗眵昏。喚入凌煙後，江村不是村。
用楊誠齋韻再題歐陽長老墨梅  其一 袁說友
紅粧誇睡足，粉額趁顔開。惟有江梅樣，蛾眉淡拂來。
用楊誠齋韻再題歐陽長老墨梅  其二 袁說友
玉容曾浥麝，彷彿带香開。不比真花怯，斕斑怕雨來。
用楊誠齋韻再題歐陽長老墨梅  其三 袁說友
從來冰雪體，引墨爲君開。寄語金鸞客，和羹人正來。
李英才作墨梅于天慶觀壁 袁說友
小折霜林半壁間，春風日日付毫端。秋高爲借橫斜影，留與吾師歲晚看。
題墨梅 袁說友
輕楳疑當作煤拂拂有餘清，筆下翻成月下橫。昨夜小屏幽夢斷，恍如煙雨瘴江城。
過袁村 袁說友
在昔有袁村，今到袁村路。峰傍呼父老，同姓亦三數。貴賤本無種，苗裔有疏附。我家建安派，一經立門戶。安用黄金籯，守此青簡蠹。庶幾亢吾宗，百世傳儒素。作詩示雲來，聊並城南句。
季提刑自夔憲知常德府 袁說友
十年蹤跡兩參商，解后天涯一詠觴。老景不堪朋舊別，客懷惟覺歲時長。猛辭蜀道浮江白，穩上吳船逆詔黄。我欲著鞭歸路日，更期相過水雲鄉。
送資深知潼川府 袁說友
昔日班行憶舊游，天涯今已說離愁。珠璣咳唾頻傾倒，風月江山幾倡酬。三接自應還北闕，一麾猶欲惠東州。與君久賦蓴鱸約，更約同登竹笮舟。
句  其一 袁說友
水暗人家水拍堤。
句  其二 袁說友
坐來客子渾忘倦。
句  其三 袁說友
扁舟繫柳向朱扉。
元日 辛棄疾
老病忘時節，空齋曉尚眠。兒童喚翁起，今日是新年。
偶題 辛棄疾
逢花眼倦開，見酒手頻推。不恨吾年老，恨他將病來。
哭㔶十五章  其一 辛棄疾
方看竹馬戲，已作薤露歌。哀哉天喪予，老淚如傾河。
哭㔶十五章  其二 辛棄疾
玉雪色可愛，金石聲更清。孰知摧輪早，跬步不可行。
哭㔶十五章  其三 辛棄疾
念汝雖孩童，氣已負山嶽。送汝已成人，行路已悲愕。
哭㔶十五章  其四 辛棄疾
他年駟馬車，謂可高吾門。只今關心處，政在青楓根。
哭㔶十五章  其五 辛棄疾
糊涂不成書，把筆意甚喜。舉頭見爺笑，持付三四紙。
哭㔶十五章  其六 辛棄疾
笑揖索酒罷，高吟關關鳩。至今此篇詩，狼籍在床頭。
哭㔶十五章  其七 辛棄疾
汝父誠有罪，汝母孝且慈。獨不爲母計，倉皇去何之。
哭㔶十五章  其八 辛棄疾
淚盡眼欲枯，痛深腸已絕。汝方遊浩蕩，萬里挾雄鐵。
哭㔶十五章  其九 辛棄疾
中堂與曲室，聞汝啼哭聲。汝父與汝母，何處可坐行。
哭㔶十五章  其一○ 辛棄疾
從人索蓮花，手持雙白羽。蓮花不可見，蓮子心獨苦。
哭㔶十五章  其一一 辛棄疾
足音答答來，多在雪樓下。尚憶附爺耳，指問壁間畫。
哭㔶十五章  其一二 辛棄疾
我痛須自排，汝癡故難忘。何時篆岡竹，重來看眉藏。
哭㔶十五章  其一三 辛棄疾
昨宵北窗下，不敢高聲語。悲深意顛倒，尚疑驚著汝。
哭㔶十五章  其一四 辛棄疾
世無扁和手，遺恨歸砭劑。嗟誰使之然，刻舟寧復記。
哭㔶十五章  其一五 辛棄疾
百年風雨過，達者齊殤彭。嗟我反不如，其下不及情。
聞科詔勉諸子 辛棄疾
秋舉無多日，天書已十行。絕編能自苦，下筆定成章。不見三公後，空長七尺强。明年吏部選，梅福更仇香。
第四子學春秋發憤不輟書以勉之 辛棄疾
春雨晝連夜，春江冷欲冰。清愁殊浩蕩，莫景劇飛騰。身是歸休客，心如入定僧。西園曾到不，要學仲舒能。
送悟老住明教禪院 辛棄疾
道人匡廬來，籍籍傾衆耳。規摹小軒中，坐穩得坎止。慈雲爲誰出，法席應衆啟。招提隠山腹，深浄端可喜。夜禪餘機鋒，文字入游戲。會有化人來，伽陀開短紙。
感懷示兒輩 辛棄疾
窮處幽人樂，徂年烈士悲。歸田曾有志，責子且無詩。舊恨王夷甫，新交蔡克兒。淵明去我久，此意有誰知。
即事示兒 辛棄疾
掃迹衡門下，終朝抱膝吟。貧須依稼穡，老不厭山林。有酒無餘願，因閑得此心。西園早行樂，桃李漸成陰。
答余叔良和韻 辛棄疾
東舍延朝爽，西林媚夕曛。有生同擾擾，何路出紛紛。暖日鵷鸞伴，空山鳥獸羣。本來同一致，休笑衆人醺。
詠雪 辛棄疾
書窗夜生白，城角曉增悲。未奏蔡州捷，且歌梁苑詩。餐氈懷雁使，無酒羨羔兒。農事勤憂國，明年喜可知。
蔞蒿宜作河豚羹 辛棄疾
河豚挾鴆毒，殺人一臠足。蔞蒿或濟之，赤心置人腹。方其在野中，衛青混奴僕。及登君子堂，園綺成骨肉。暴乾及爲脯，拳曲蝟毛縮。寄君頻咀嚼，去翳如折屋。
吳克明廣文見和再用韻答之 辛棄疾
彼茁江漢姿，當春風露足。美芹或以獻，深媿野人腹。君詩窮草木，命騷可奴僕。更憐無俗韻，愛竹不愛肉。渠儂如石鼎，正作蛟龍縮。欲烹無魚來，蒼蠅聲繞屋。
仙蹟巖 辛棄疾
地秘巖藏骨，谿靈膝印痕。虛牀惟太姥，別席盡曾孫。披牒秦朝遠，遺壇漢祀存。何時幔亭側，重復見幢幡。
周氏敬榮堂詩 辛棄疾
泰伯古至德，以遜天下聞。周公去未遠，二叔乃流言。春風棠棣萼，秋日脊令原。豈無良友生，歲晏誰急難。當年召公詩，慮缺兄弟恩。賢哉首陽子，此粟久不餐。末俗益可嗟，有貨無天倫。倉卒競錙銖，或不暇掩親。朝從官府去，暮與妻妾論。手植父桑柘，俄頃楚越分。口澤母杯圈，改作脣齒寒。我觀天地間，孰不知愛身。有伐其左臂，那復右者存。君看百足蟲，至死身不顛。一矢折甚易，累十力則艱。世其有不知，利欲令智昏。周君千載士，金玉四弟昆。狀如商山皓，雍雍古衣冠。又如孔門科，行義皆可尊。我行前岡上，人指孝友門。邀我飲其家，本末能具陳。我家所自出，嘉祐劉三元。至今起俗說，聞者薄夫醇。逮我先君子，仁孝儉且文。室有相乳貓，庭有同心蘭。推梨更遜棗，左右兒曹歡。尺布與斗粟，咄哉彼何人。比屋二百年，試比東西隣。東家餘破釜，西里今頹垣。萁豆自煎煮，拔地無本根。逼逼守遺戒，豈不在子孫。矧復學聖賢，遑恤後富貧。誰書百忍字，何不一笑溫。我老悲古道，聞此摧肺肝。洗盞前致詞，福善天匪慳。聖朝重揖遜，欲堯舜此民。請君大其門，車馬行便蕃。長歌謫仙李，茂記文公韓。我詩聊復再，語拙意則真。此書君勿嗤，儻俟採詩官。
和趙晉臣敷文積翠巖去纇石 辛棄疾
兩峰如長喉，有石鯁其內。千金隨侯珠，磊落見微纇。何言西子美，捧心作顰態。夷齊立著肩，欲間使分背。小虧或大全，知惡及真愛。堂堂老充國，荒尋得幽對。朝夕與山語，俯仰彌三載。謂我知子心，茅塞厭薈薱。有美玉於斯，雕琢那可廢。芝蘭生當戶，雖芳亦芟刈。邑有從事賢，聞之重慷慨。太清點浮雲，誰令久滓穢。指揮俄頃間，急雨破春塊。開豁喜新闢，偪仄忘舊礙。得非神禹手，勇鑿恥不逮。又如持金篦，刮膜生美睞。渠言農去草，見惡佩前誨。主人吟古風，格調劇清裁。我評此章句，真是杜陵輩。入蜀脚未定，欲擲石笋退。火與金水同，其石爲鑠焠。勸君莫放手，玉石恐俱碎。纍然頸下癭，割之命隨潰。此石幸勝之，此舉君勿再。姑置毋多談，俱想增勝槩。會當携酒去，物理剖茫昧。此邦劉知道，光焰文章在。今將清風峽，與巖傳百代。
題金相寺浄照軒詩 辛棄疾
浄是浄空空即色，照應照物物非心。請看窗外一輪月，正在碧潭千丈深。
和傅巖叟梅花二首  其一 辛棄疾
月澹黄昏欲雪時，小窗猶欠歲寒枝。暗香疎影無人處，唯有西湖處士知。
和傅巖叟梅花二首  其二 辛棄疾
靈均恨不與同時，欲把幽香贈一枝。堪入離騷文字不，當年何事未相知。
江山慶雲橋  其一 辛棄疾
草梢出水已無多，村路瀰漫奈雨何。水底有橋橋有月，只今平地怕風波。
江山慶雲橋  其二 辛棄疾
斷崖老樹互撐拄，白水綠畦相灌輸。焉得溪南一邱壑，放船畫作歸來圖。
賦葡萄 辛棄疾
高架金莖照水寒，纍纍小摘便堆盤。喜君不釀涼州酒，來救衰翁舌本乾。
題福州參泉二首  其一 辛棄疾
兩泉水出更溫泉，這裏原無一二三。欲識當年參字意，行人浴罷試求參。
題福州參泉二首  其二 辛棄疾
三泉參錯本兒嬉，認作參星轉更癡。却笑世間真狡獪，古今能有幾人知。
贈延福端老二首  其一 辛棄疾
飄然瓶錫信行藏，偶駐姜峰古道場。欲識高人用心處，白雲堂下一罏香。
贈延福端老二首  其二 辛棄疾
我來欲問小乘禪，慚愧塵埃未了緣。忽憶去年秋夜話，共聽山雨不成眠。
遊武夷作棹歌呈晦翁十首  其一 辛棄疾
一水奔流疊嶂開，谿頭千步響如雷。扁舟費盡篙師力，咫尺平瀾上不來。
遊武夷作棹歌呈晦翁十首  其二 辛棄疾
山上風吹笙鶴聲，山前人望翠雲屏。蓬萊枉覓瑶池路，不道人間有幔亭。
遊武夷作棹歌呈晦翁十首  其三 辛棄疾
玉女峰前一櫂歌，煙鬟霧髻動清波。遊人去後楓林夜，月滿空山可奈何。
遊武夷作棹歌呈晦翁十首  其四 辛棄疾
見說仙人此避秦，愛隨流水一溪雲。花開花落無尋處，彷彿吹簫月夜聞。
遊武夷作棹歌呈晦翁十首  其五 辛棄疾
千丈攙天翠壁高，定誰狡獪插遺樵。神仙萬里乘風去，更度槎枒箇樣橋。
遊武夷作棹歌呈晦翁十首  其六 辛棄疾
山頭有路接無塵，欲覓王孫試問津。瞥向蒼崖高處見，三三兩兩看遊人。
遊武夷作棹歌呈晦翁十首  其七 辛棄疾
巨石亭亭缺齧多，懸知千古也消磨。人間正覓擎天柱，無奈風吹雨打何。
遊武夷作棹歌呈晦翁十首  其八 辛棄疾
自有山來幾許年，千奇萬怪只依然。試從精舍先生問，定在包犧八卦前。
遊武夷作棹歌呈晦翁十首  其九 辛棄疾
山中有客帝王師，日日吟詩坐釣磯。費盡煙霞供不足，幾時西伯載將歸。
遊武夷作棹歌呈晦翁十首  其一○ 辛棄疾
行盡桑麻九曲天，更尋佳處可留連。如今歸棹如掤箭，不似來時上水船。
鶴鳴亭絕句四首  其一 辛棄疾
飽飯閑遊遶小溪，却將往事細尋思。有時思到難思處，拍碎闌干人不知。
鶴鳴亭絕句四首  其二 辛棄疾
安石榴花翠竹枝，婆娑其下更何爲。溪流自有無聲處，鶴舞不如閑立時。
鶴鳴亭絕句四首  其三 辛棄疾
舊時秋水醉吟者，且作西山病叟呼。可惜黄花逢令節，樽中酒燥筆頭枯。
鶴鳴亭絕句四首  其四 辛棄疾
清歡那復笑開口，閒事長令悶破頭。更有不堪蕭索處，西風過了菊花秋。
鶴鳴亭獨飲 辛棄疾
小亭獨酌興悠哉，忽有清愁到酒杯。四面青山圍欲合，不知愁自那邊來。
即事  其一 辛棄疾
野人日日獻花來，只倩渠儂取意栽。高下參差無次序，要令不似俗亭臺。
即事  其二 辛棄疾
百憂常與事俱來，莫把胸中荆棘栽。但只熙熙閑過日，人間無處不春臺。
重午日戲書 辛棄疾
青山吞吐古今月，綠樹低昂朝暮風。萬事有爲應有盡，此身無我自無窮。
林貴文買牡丹見贈至彭村偶題 辛棄疾
寶刀和雨剪流霞，送到彭村刺史家。聞道名園春已過，千金還買暨家花。
移竹 辛棄疾
每因種樹悲年事，待看成陰是幾時。眼見子孫孫又子，不如栽竹繞園池。
和趙茂嘉郎中雙頭芍藥二首  其一 辛棄疾
昨日梅華同語笑，今朝芍藥並芬芳。弟兄殿住春風了，却遣花來送一觴。
和趙茂嘉郎中雙頭芍藥二首  其二 辛棄疾
當年負鼎去干湯，至味須參芍藥芳。豈是調羹雙妙手，故教初發勸持觴。
壽趙茂嘉郎中二首  其一 辛棄疾
玉色長身白首郎，當年麾節幾甘棠。力貧活物陰功大，未老垂車逸興長。久矣如今太公望，巋然真是魯靈光。朝廷正爾尊黄髮，穩駕蒲輪覲玉皇。
壽趙茂嘉郎中二首  其二 辛棄疾
鵝湖山麓湛溪湄，華屋眈眈照綠漪。子姪日爲真率會，弟兄賸有唱酬詩。楊花榆莢渾如許，苦笋櫻桃正是時。待酌西江援北斗，摩挲金狄與君期。
同杜叔高祝彥集觀天保菴瀑布主人留飲兩日且約牡丹之飲  其一 辛棄疾
竹杖芒鞋看瀑回，暮年筋力倦崔嵬。桃花落盡無春思，直待牡丹開後來。
同杜叔高祝彥集觀天保菴瀑布主人留飲兩日且約牡丹之飲  其二 辛棄疾
只要尋花子細看，不妨草草有杯盤。莫因紅紫傾城色，却去摧殘黑牡丹。
讀語孟二首  其一 辛棄疾
道言不死真成妄，佛語無生更轉誣。要識死生真道理，須憑鄒魯聖人儒。
讀語孟二首  其二 辛棄疾
屏去佛經與道書，只將語孟味真腴。出門俯仰見天地，日月光中行坦途。
再用儒字韻二首  其一 辛棄疾
人才長與世相疎，若謂無才即厚誣。方朔長身無飯喫，人間飽死幾侏儒。
再用儒字韻二首  其二 辛棄疾
是是非非好讀書，莫將名實自相誣。由來廢冢誰爲者，詩禮相傳大小儒。
和任師見寄之韻  其一 辛棄疾
老來功業已蹉跎，買得生涯復不多。十頃芰荷三徑菊，醉鄉容我住無何。
和任師見寄之韻  其二 辛棄疾
昨夢春風花滿枝，是花到眼是新詩。如今夢斷春無迹，不記題詩付與誰。
和任師見寄之韻  其三 辛棄疾
幾年魂夢隔高門，歎息潭間闕異聞。剩喜風情筋力在，尚能詩似鮑參軍。
和楊民瞻韻 辛棄疾
拄杖閑題祖印來，壁間有句試參懷。從來歌舞新羅襪，不識溪山舊草鞋。
和諸葛元亮韻 辛棄疾
偊泛清溪李郭船，路旁人已羨登仙。看君不似南陽卧，只似哦詩孟浩然。
和周顯先韻二首  其一 辛棄疾
暖日晴風晚蝶忙，平林先著夜來霜。寒花畢竟亡聊甚，野菜畦邊慘淡黄。
和周顯先韻二首  其二 辛棄疾
怒濤千里破空飛，洗盡青衫輦路泥。更惜秋風一帆足，南樓只在遠山西。
和郭逢道韻  其一 辛棄疾
棗樹平生歎子陽，里歌雖短意偏長。東家昨夜梅花發，愧我分他一半香。
和郭逢道韻  其二 辛棄疾
君家富貴有汾陽，只要文章光焰長。莫爲梅花費詩句，細思丹桂是天香。
黄沙書院 辛棄疾
隠几南窗萬念灰，只疑土木是形骸。柴門不用常關著，怕有文殊問疾來。
信筆再和二首  其一 辛棄疾
此心一似篆煙灰，好向君王早乞骸。何處幽人來問訊，橫擔竹杖過溪來。
信筆再和二首  其二 辛棄疾
春酒頻開赤印灰，一尊忘我更忘骸。青山只隔二三里，恰似高人呼不來。
和李都統詩 辛棄疾
破屋那堪急雨淋，且欣斷港運篙深。老農定向中宵望，太歲今年合守心。
再用韻 辛棄疾
自古蛾眉嫉者多，須防按劍向隨和。此身更似滄浪水，聽取當年孺子歌。
書淵明詩後 辛棄疾
淵明避俗未聞道，此是東坡居士云。身似枯株心似水，此非聞道更誰聞。
讀邵堯夫詩 辛棄疾
飲酒已輸陶靖節，作詩猶愛邵堯夫。若論老子胸中事，除却溪山一事無。
再用韻 辛棄疾
欲把身心入太虛，要須勤著浄工夫。古人有句須參取，窮到今年錐也無。
偶題  其一 辛棄疾
人生憂患始於名，旦喜無聞過此生。却得少年耽酒力，讀書學劍兩無成。
偶題  其二 辛棄疾
人言大道本强名，畢竟名從有處生。昭氏鼓瑟誰解聽，亦無虧處亦無成。
偶題  其三 辛棄疾
閑花浪蕊不知名，又是一番春草生。病起小園無一事，杖藜看得綠陰成。
偶作 辛棄疾
至性由來稟太和，善人何少惡人多。君看瀉水著平地，正作方圓有幾何。
和趙晉臣送糟蟹 辛棄疾
人間緩急正須才，郭索能令酒禁開。一水一山十五日，從來能事不相催。
止酒 辛棄疾
淵明愛酒得之天，歲晚還吟止酒篇。日醉得非促齡具，只今病渴已三年。
送劍與傅巖叟 辛棄疾
鏌邪三尺照人寒，試與挑燈子細看。且挂空齋作琴伴，未須携去斬樓蘭。
江郎山和韻 辛棄疾
三峰一一青如削，卓立千尋不可干。正直相扶無倚傍，撐持天地與人看。
送別湖南部曲 辛棄疾
青衫匹馬萬人呼，幕府當年急急符。愧我明珠成薏苡，負君赤手縛於菟。觀書到老眼如鏡，論事驚人膽滿軀。萬里雲霄送君去，不妨風雨破吾廬。
感懷示兒輩 辛棄疾
安樂常思病苦時，靜觀山下有雷頤。十千一斗酒無分，六十三年事自知。錯處真成九州鐵，樂時能得幾絇絲。新春老去惟梅在，一任狂風日夜吹。
趙文遠見和用韻答之 辛棄疾
糲食粗衣飽暖時，從他鼻涕自垂頤。萬金藥豈世無有，九折臂餘人始知。過雨沾香辭落蔕，隨風飛絮趁遊絲。我無妙語酬春事，慚愧新歌值鳳吹。
傅巖叟見和用韻答之 辛棄疾
萬里魚龍會有時，壯懷歌罷涕交頤。一毛未許楊朱拔，三戰空懷鮑叔知。明月夜光多白眼，高山流水自朱絲。塵埃野馬知多少，擬倩撩天鼻孔吹。
諸葛元亮見和復用韻答之 辛棄疾
大儒學禮小儒詩，聽取臚傳夜控頤。事出肺肝人易見，道如飲食味難知。此生能著幾緉屐，何處高懸一縷絲。却笑空山頑老子，年來堪受八風吹。
壽朱晦翁 辛棄疾
西風卷盡護霜筠，碧玉壺天月色新。鳳曆半千開誕日，龍山重九逼佳辰。先心坐使鬼神伏，一笑能回宇宙春。歷數唐堯千載下，如公僅有兩三人。
和趙昌父問訊新居之作 辛棄疾
草堂經始上元初，四面溪山畫不如。疇昔人憐翁失馬，只今自喜我知魚。苦無突兀千間庇，豈負辛勤一束書。種木十年渾未辦，此心留待百年餘。
題鶴鳴亭  其一 辛棄疾
種竹栽花猝未休，樂天知命且無憂。百年自運非人力，萬事從今與鶴謀。用力何如巧作湊，封侯原自曲如鉤。請看魚鳥飛潛處，更有雞蟲得失不。
題鶴鳴亭  其二 辛棄疾
莫被閒愁撓太和，愁來只用暗消磨。隨流上下寧能免，驚世功名不用多。閒看蜂衙足官府，夢隨蟻鬭有干戈。疎簾竹簟山茶碗，此是幽人安樂窩。
題鶴鳴亭  其三 辛棄疾
林下蕭然一禿翁，斜陽扶杖對西風。功名此去心如水，富貴由來色是空。便好洗心依佛祖，不妨强笑伴兒童。客來閒說那堪聽，且喜新來耳漸聾。
和泉上人 辛棄疾
芒鞋踏遍萬山松，得得歸來丈室中。破裓一身在懸磬，清談對客似撞鐘。名家要看驚人舉，覓句何須效我窮。春雨地罏分半坐，便疑身住古禪叢。
玉真書院經德堂 辛棄疾
平生經德幾人知，莫忘當年兩字師。絕代本無空谷歎，逢人且覓瑱山詩。千章古木陰濃處，萬卷藏書讀盡時。却把一杯堂上笑，世間多少噉名兒。
和趙直中提幹韻 辛棄疾
萬事推移本偶然，無虧何處更求全。折腰曾愧五斗米，負郭元無三頃田。城礙夕陽宜杖履，山供醉眼費雲煙。怪君不顧笙歌誤，政擬新詩去鳥邊。
有以事來請者傚康節體作詩以答之 辛棄疾
未能立得自家身，何暇將身更爲人。借使有求能盡與，也知方笑已生嗔。器纔滿後須招損，鏡太明時易受塵。終日閉門無客至，近來魚鳥却相親。
江行弔宋齊邱 辛棄疾
嘗笑韓非死說難，先生事業最相關。能令父子君臣際，常在干戈揖遜間。秋浦山高明月在，丹陽人去晚風閑。可憐千古長江水，不與渠儂洗厚顔。
新年團拜後和主敬韻並呈雪平 辛棄疾
已把年華遜得翁，滿前依舊祖遺蹤。謝家固不多安石，阮氏還能幾嗣宗。今是昨非當謂夢，富妍貧醜各爲容。修然白髮猶何事，祇好三人自一龍。
和人韻 辛棄疾
老奴權至使將軍，非所宜蒙定可黥。嫫母侏儒曾一笑，瓠壺藤蔓便相縈。解紛已見立談頃，漏網從今太橫生。豈是人間重生女，只應詩老例多情。
和前人韻  其一 辛棄疾
池魚豈足較浮沉，邱貉何曾異古今。末路長憐鞭馬腹，淡交端可炙牛心。山方高卧雲長亂，松本忘言風自吟。昨日溪南雞酒社，長卿多病不能臨。
和前人韻  其二 辛棄疾
茶瓜不作片時留，又向悠然作勝遊。花徑似經新掃灑，竹林喚起舊風流。天教有象皆楷寫，世已無書可校讐。長日苦遭蟬噪聒，杖藜擬訪澗泉秋。
和人韻 辛棄疾
老來筋力上山遲，過眼風光自崛奇。擬放狂歌花已笑，正羞短髮雪偏垂。谿山能破幾緉屐，風雨連催十二時。且鎖君詩怕飛去，從人喚我虎頭癡。
和前人觀梅雪有懷見寄 辛棄疾
相思幾欲扣停雲，抱疾還嗟老不文。滿眼梅花深雪片，何人野鶴在鷄羣。詩肩相見高如舊，酒甲而今蘸幾分。且向梁園賦清景，自知才思不如君。
丙寅歲山間競傳諸將有下棘寺者 辛棄疾
去年騎鶴上揚州，意氣平吞萬戶侯。誰使匈奴來塞上，却從廷尉望山頭。榮華大抵有時歇，禍福無非自己求。記取山西千古恨，李陵門下至今羞。
丙寅九月二十八日作來年將告老 辛棄疾
漸識空虛不二門，掃除諸幻絕根塵。此心自擬終成佛，許事從今只任真。有我故應還起滅，無求何自別冤親。西山病叟支離甚，欲向君王乞此身。
偶作  其一 辛棄疾
兒曹談笑覓封侯，自喜婆娑老此丘。棋鬭機關嫌狡獪，鶴貪吞啖損風流。强留客飲渾忘倦，已辦官租百不憂。我識簞瓢真樂處，詩書執禮易春秋。
偶作  其二 辛棄疾
一氣同生天地人，不知何者是吾身。欲依佛老心難住，却對漁樵語益真。靜處時呼酒賢聖，病來稍識藥君臣。由來不樂金朱事，且喜長同壠畝民。
偶作  其三 辛棄疾
老去都無寵辱驚，靜中時見古今情。大凡物必有終始，豈有人能脫死生。日月相催飛似箭，陰陽爲寇慘於兵。此身果欲參天地，且讀中庸盡至誠。
和吳克明廣文賦梅 辛棄疾
誰詠寒枝入國風，廣文官冷更詩窮。偶隨岸柳春先覺，試比山樊韻不同。十頃清風明月外，一杯疎影暗香中。遥知一夜相思後，鐵石心腸也惱翁。
和趙茂嘉郎中賦梅 辛棄疾
空谷春遲懶却梅，年年不肯犯寒開。怕看零落雁先去，欲伴孤高人未來。解后平生惟酒可，風流抵死要詩催。更憐雪屋君家樹，三十年來手自栽。
和趙國興知錄贈琴 辛棄疾
趙君胸中何瑰奇，白日照耀珊瑚枝。新詩哦成七字句，孤桐贈我千金資。人間皓齒蛾眉斧，箏笛紛紛君未許。自言工作古離騷，十指黄鍾挾大呂。芙蓉清江薜荔塘，靈均一去乘鸞凰。君試一彈來故鄉，荷衣蕙带芳椒堂。往時嵇阮二三子，能以遺音還正始。誰令窈窕從戶窺，曾聞長卿心好之。低頭兒女調音節，此器豈因渠輩設。勸君往和薰風絃，明光珮玉聲璆然。此時高山與流水，應有鍾期知妙旨。只今欲解無絃嘲，聽取長松萬壑風蕭騷。
贈申孝子世寧 辛棄疾
六月烈日日正中，時有叛將號羣兇。平人血染大溪浪，比屋焰照鵝湖峰。白刃紛紛避行路，六合茫茫何處去。妻見夫亡不敢啼，母棄兒奔那忍顧。藥市申公鬢有霜，卧病經時不下床。平生未省見兵革，出門正爾逢豺狼。豺狼滿市如流水，追索金繒心未已。可憐累世積陰功，今日將爲兵死鬼。世寧孝行何高高，慨慷性命輕鴻毛。爾時自欲赴黄壤，欣然延頸迎霜刀。至孝感兮天地動，白日無光百川湧。三刀不死古今稀，一命自有神靈擁。羣賢激賞爭作歌，要使汝名長不磨。何時上書達天聽，詔加旌賞高嵯峨。
重葉梅  其一 辛棄疾
百花頭上開，冰雪寒中見。霜月定相知，先識春風面。
重葉梅  其二 辛棄疾
主人情意深，不管江妃怨。折我最繁枝，還許冰壺薦。
宿驛  其一 辛棄疾
他鄉異縣老何堪，短髮蕭蕭不勝簪。旋買一樽持自賀，病身安穩到江南。
宿驛  其二 辛棄疾
雲外丹青萬仞梯，木陰合處子規啼。嘉陵棧路吾能說，略似黄亭到紫溪。
郡齋懷隠庵  其一 辛棄疾
天寒秋色入平林，更著西風月下砧。舊日醉吟渾不管，如今節物總關心。
郡齋懷隠庵  其二 辛棄疾
空山鐘鼓梵王家，小立西風數過鴉。秋色無多誰占斷，長廊西畔佛桑花。
憶李白 辛棄疾
當年宮殿賦昭陽，豈信人間過夜郎。明月入江依舊好，青山埋骨至今香。不尋飯顆山頭伴，却趁汨羅江上狂。定要騎鯨歸汗漫，故來濯足戲滄浪。
題鵝湖壁 辛棄疾
昔年留此苦思歸，爲憶啼門玉雪兒。鸞鵠飛殘梧竹冷，只今歸興却遲遲。
書清凉境界壁  其一 辛棄疾
從今數到七十歲，一十四度見梅花。何况人生七十少，云胡不歸留此耶。
書清凉境界壁  其二 辛棄疾
江左何時見王謝，風流且對竹間梅。最憐飛雪蒼苔上，時有珍禽蹴地來。
書停雲壁  其一 辛棄疾
學作堯夫自在詩，何曾因物說天機。斜陽草舍迷歸路，却與牛羊作伴歸。
書停雲壁  其二 辛棄疾
萬事隨緣無所爲，萬法皆空無所思。惟有一條生死路，古今來往更何疑。
書鶴鳴亭壁 辛棄疾
翠竹栽成占一丘，清溪映带極風流。山翁一向貪奇趣，更引飛泉在上頭。
醉書其壁  其一 辛棄疾
頗覺參禪近有功，因空成色色成空。色空靜處如何說，且坐清凉境界中。
醉書其壁  其二 辛棄疾
去年冠蓋長安道，客裏因循過了梅。今歲花開轉多事，簿書叢裏兩三杯。
書壽寧寺壁 辛棄疾
門前幽徑踏蒼苔，猶憶前回信步來。午醉正酣歸未得，斜陽古殿橘花開。
讀書 辛棄疾
是非得失兩茫茫，閑把遺書細較量。掩卷古人堪笑處，起來摩腹步長廊。
戲書圓覺經後 辛棄疾
圓覺十二菩薩問，吾取一二餘鄙哉。若是如來真實語，衆生却自勝如來。
讀圓覺經 辛棄疾
二十五輪清浄觀，上中下期春夏齋。本來欲造空虛地，那得許多纏繞來。
壽朱文公 辛棄疾
玉漏聲沉曉色回，五雲絢綵映庭槐。持巾珠履攙稱賀，飛鞚貂璫押賜來。黄菊尚遲三日約，碧桃已作十分開。洞天春色非人世，不記河第幾回。
壽趙守 辛棄疾
天孫錦字織雲烟，來向紅塵了世緣。前去中秋猶十日，後來甲子更千年。牆南竹韵調琴譜，堂北萱香載酒船。且與剪圭舊約，不妨却伴橘中仙。
句  其一 辛棄疾
身爲參禪老，家因赴詔貧。
句  其二 辛棄疾
酒腸未減長鯨吸，詩思如抽獨繭絲。
句  其三 辛棄疾
多情爲我香成陣。
句  其四 辛棄疾
來看紅衫百子圖。
句  其五 辛棄疾
歲月都將麴糵埋。
御書閣額  其一 辛棄疾
傑閣侵霄漢，宸章煥壁奎。內廷頒寶宴，中使揭璇題。信誓山河固，恩寵雨露低。寒儒倚天祿，目斷五雲西。
御書閣額  其二 辛棄疾
功掩蕭何第，名越崔氏堂。孤忠扶社稷，一德契穹蒼。金碧飛翬外，鸞虬結綺旁。落成紛燕賀，弱羽得高翔。
存目  其一 辛棄疾
詩題：贈黄冠首句：秋至憶乘槎。
存目  其二 辛棄疾
詩題：鵝湖夜坐首句：士生始墮地。
三岡湖觀月 魏叔介
波月互吐吞，清光忽下上。風來山影開，空水相磨盪。烟樹映交加，碎入漁家網。仿佛華子岡，吟詩獨來往。
火後寄詮老 木待問
攙槍墮九霄，列缺亂阡陌。西城若黔廬，東墟已堆甓。幽栖僅容膝，隠市意自適。天公不我相，同此編戶厄。平生一丘壑，未信天地窄。終焉感窮途，萬慮集中夕。載觀宇宙內，在在等公宅。鄙夫六尺軀，俯仰歎逼仄。炙手事當路，快意已爛額。野子今兀然，乘除付陳迹。此身亦何有，而復身外惑。相逢肯分山，試面九年壁。
千里思 木待問
君行千里輕所歷，妾馳千里心匪石。春房酌酒意匆匆，愁不在離愁在憶。鴛鴦瓦上昏無色，鸚鵡杯中塵更積。燈前獨坐製君衣，淚濕剪刀裁不得。
郊寺 木待問
紅委牆陰花寂寂，翠滋亭角草纖纖。風翻書葉常交案，雨壓爐煙不過簾。
留別楊慈湖之鵝湖 沈煥
任地從天景孰真，何須向北定三辰。天涯未遇蜃樓市，仙嶠偏多採藥人。分手傳資每歧路，知心講道更情親。離亭信宿梅花驛，只恐霏霏雨雪頻。
句 沈煥
爲學未能識肩背，讀書萬卷空亡羊。
神秀樓落成 趙汝愚
魯侯作南門，春秋書不時。嗟予春暮來，復遣秋暮歸。巖巖龍固山，迢迢括蒼溪。孤城煨燼餘，棟宇烟塵飛。悠悠客行路，一夕固藩籬。城中十萬家，奠枕將何期。賓僚賈馬儔，邑下循良師。經營有餘地，所就踰前規。西風散黄菊，天宇澄清暉。浩歌留飛仙，擊鼓驚馮夷。分題雜險怪，醉墨翻淋漓。別來冊府英，往往夢見之。恍然今夕游，似夢疑復非。夜深燈火闌，露下星斗移。父老呼童兒，挽裳或褰衣。來飲史君酒，聽歌史君詞。有淚不忍彈，恐遂行人悲。
劉阮廟 趙汝愚
當年劉阮意何窮，莫謂仙凡事不同。解到瓊臺雙闕下，遥知道骨與僊風。
石橋 趙汝愚
法身遍滿三千界，影現天台水石間。我欲直從心地見，來看磊磈聽淙潺。
送學士汪大猷歸鄞 趙汝愚
尚書天官貴，持經侍帷幄。青冥欲無際，白首非故約。連檣動南浦，父老望巖壑。下車入里門，執手問歡樂。十年幾風雨，寒雞叫屋角。勤勞畢吾分，帝賚出寵渥。殊適奉香火，禁直連六閣。遂令宣室思，從今問晦朔。
題竹贈衛清叔之潭州 趙汝愚
颸颸忽見青鸞尾，掃遍翠崖岡上頭。昨夜月明仙子過，玉笙吹徹萬山秋。
致爽軒 趙汝愚
濃陰夾道水流渠，吹盡殘花不復餘。唯有范家千畝竹，青青依舊色侵書。
同林擇之姚宏甫游鼓山 趙汝愚
幾年奔走厭塵埃，此日登臨亦快哉。江月不隨流水去，天風直送海濤來。故人契闊情何厚，禪客飄零事已灰。堪歎世人祇如此，危欄獨倚更徘徊。
金溪寺梅花 趙汝愚
金溪有梅花矗矗，平生愛之看不足。故人愛我如愛梅，來共寒窗伴幽獨。紛紛俗子何足云，眼看桃李醉紅裙。酒狂耳熱仰天笑，不特惡我仍憎君。但令梅花繞僧屋，梅裏扶疎萬竿竹。相逢歲晚兩依依，故人冰清我如玉。
句  其一 趙汝愚
早晚扁舟會東下，莫占衡岳問歸程。
句  其二 趙汝愚
寒雪冥濛外，山雲顯晦中。
哭趙忠定  其一 范模
日月開黄道，乾坤奠渾儀。斯人今已矣，吾道竟何之。玉鉉憂思苦，金縢感慨遲。仆碑今復立，恨不見封彝。
哭趙忠定  其二 范模
鼂董青冥上，夔龍紫極邊。五龍方夾日，九虎已當天。夷險丹心直，安危白髮卷。吊湘人不去，何用解膠弦。
致爽軒 劉永叔
近山已作巖壑想，道邊名園堪稅鞅。誰家屋上無青山，惟有心清見山爽。
芹齋詩 林光宗
春風芹下足遲留，白鳥平田憶舊遊。閲盡軒裳還過眼，讀殘書卷復從頭。偶逢隠几何須問，不到投簪便擬休。平世聲名如皦日，欲將何地置巢由。
次韻奉酬趙校書子直 林光宗
雁塔新題墨未乾，去年燈火向秋闌。趣看天祿青藜杖，怕著王孫紫綺冠。好在三山尋浩渺，何如一紙問平安。觚稜皎月無人到，玉糝初成許共餐。
九日同出真珠園再用前韻 林光宗
來自清源葛已覃，君王問獵我猶堪。百年耆舊如重見，九日登臨得縱談。才子不知汾水上，仙人長在大江南。明珠夜照應無數，要是層波更好探。
辭衆偈 釋法祚
七十七年，幻緣忽破。秋水無痕，霜天月墮。
宗老堂 吳鎰
八十郎君類若翁，一門兩世壽吾宗。晴空矯矯歸來鶴，冬嶺槃槃晚秀松。重見堂懸宗老牓，大勝身襲列封侯。宦遊良苦端居樂，小弟輸兄冰雪容。
崇仙觀  其一 吳鎰
浮丘仙袂風中挹，子晉吹笙月下聞。翠蓋霓裳君過我，尻輿神馬我從君。
崇仙觀  其二 吳鎰
人生塵土不可耐，天上高寒定自嘉。但約麻姑擘麟脯，莫尋句漏問丹砂。
送客香山寺 吳鎰
十里香山寺，三年到幾回。不嫌送客遠，端是愛山來。老木生僧住，閒雲爲我開。歸鞍意未足，城鼓莫相催。
野石巖 吳鎰
夏夜深如秋氣清，夢回風露濕桃笙。漸忻月色分山色，所恨蛙聲亂水聲。
題敬榮堂 王自中
白首同居四弟兄，由渠能敬故能榮。細看鴻雁飛翔意，可見鳲鳩均一情。絕少分甘貧亦樂，較長爭奪勢終傾。黄堂今日親行酒，欲與邦人作範程。
迓楊誠齋 王自中
江東使者行部歸，信帆一隻槳四枝。昨夜水深泥三尺，繫在誰家屋外籬。我欲遣人問消息，箇樣船多人不識。却有一事差可徵，隔船聽得哦詩聲。
玉泉瀑 蔡必勝
珠箔飛空澗布流，卷舒曾不用銀鈎。懸崖灑灑清涵雪，越壑溶溶冷澀秋。勢動羽鱗應若是，韵諧宮徵亦相侔。水晶不礙晴峰月，分付山靈夜莫收。
題嘉祐院東軒 林師蒧
到處已無花可吹，東風猶自舞殘枝。山僧只解關門睡，春去春來總不知。
熊守子復左史刻九朝宸翰寘于台學賦詩記之 林師蒧
皇天祐宋實歷昌，列聖功德高虞唐。萬機餘暇不自逸，銀鈎鐵畫揮天章。洋洋謨訓揭日月，留心庶事寧少忘。當時賜予皆賢傑，至今緹襲爲珍藏。丹邱史君武夷仙，快凌紫清登玉堂。親從芸閣獲墨本，寶如金玉留巾箱。承明厭直暫出守，邦人盡喜來龔黄。公餘鈴齋靜無事，祖宗盛烈思發敭。編摩允屬大手筆，白玉鏤牒陳膠庠。要令衿佩覩盛事，端拜伏讀思激昂。明如星斗麗霄漢，奎躔壁宿紛光芒。翻如和氣結雲霧，氛氳融液爲嘉祥。龍蛇委迤欲飛舉，鸞鳳宛轉爭翺翔。晉唐數君無出右，王顔諸子難比方。史君一旦出奇祕，豈與劉洎爭升床。亟聆飛詔下丹闕，指日入覲登明光。雲龍風虎慶會遇，股肱元首歌明良。邦人頌戴自今始，爲公紀德龜趺旁。
詩二首  其一 王恕
地高風易作，天漏雨偏多。訪橘蘇仙井，看碑義帝坡。
詩二首  其二 王恕
憶昔韓退之，南征過吾州。持觴看叉魚，妙句落芳洲。
句 王恕
太守班春五嶺邊。
句 呂辨
仰看宮殿浮天半，想見笙簫在月中。
劉敬子心所題桂林棲霞洞詩見寄夢想之餘次韵奉酬 楊絳
從教擾擾校虧成，且可蘧蘧了死生。八極神遊應有分，幾時杖屨得同行。
垂虹亭 楊絳
垂虹臨絕景，仙隠寄人間。遠水吞平野，歸雲補斷山。空明寬眼界，秀迥破天慳。深羨鴟夷子，扁舟竟不還。
謹次府判朝議江公之韻 道中二首 其一 陳邦慶
未分中厚長夜曼，果聞胡虜膽先寒。乾坤正頼英豪整，肯賦詩人行路難。
謹次府判朝議江公之韻 道中二首 其二 陳邦慶
別駕來臨值晚晴，眼中黑白甚分明。飛黄此去騰夷路，應念區區負弩迎。
謹次府判朝議江公之韻 遊陽華 陳邦慶
斷崖藏勝境，別是一壺天。怪石垂雲乳，飛虹跨玉泉。丹青難下筆，造化不知年。文字工題品，漫郎優史遷。
遊武夷 葉樞
孤臺起天半，羣峰羅崔巍。大王挺其間，玉女相因依。上攀牛斗墟，下窺鷗鷺磯。神仙遥可接，靈草正秋肥。念此結綢繆，豈謂賞心違。浮雲亂幽壑，明月流清輝。白雲凄以寒，游子各言歸。玄鶴向我鳴，秋風吹我衣。願借凌風翮，送君西北飛。
蔣洋道中望太姥山四首  其一 陳嘉言
問俗驅王事，齋宮耐可期。寒花明絳節，孤月映摩尼。縹渺浮虛廓，蒼茫弄晚曦。三山如可接，莫遣漢臣歸。
蔣洋道中望太姥山四首  其二 陳嘉言
望裏仙蹤渺，烟霞滄海東。逕迷丹竈外，人轉大還中。虬偃千林日，鸞吹一夕風。停驂遲太姥，藍水洗塵容。
蔣洋道中望太姥山四首  其三 陳嘉言
絕巘雲霄外，嵯峨杳靄間。雲將山岫溼，鶴伴月華閒。流水溪溪靜，琪花樹樹殷。攀躋猶未得，清夢遶禪關。
蔣洋道中望太姥山四首  其四 陳嘉言
層崖緣石澗，孤樹聳危橋。海色侵衣袂，松風破泬寥。佛門苔蘚古，山寺薜蘿饒。回首斜陽外，神仙未可招。
四賢堂 湯起巖
猗與四公，棠棣之華。秀韡一時，茂興兩家。宋公聯翩，鄂不相鮮。萬里風雲，上負青天。連公戾契，淵冰澂結。進而蹩躃，砥礪其節。其光曄曄。追惟平生，法興是儀。邑人之思，右史之詞。雨箔風楹，歲環幾經，築此特堂。吾今令君，令君勤民。民燕其德，振滯補弊，此焉居一。于時四公，序集其觴。生氣津津，冠佩有光。古之爲政，崇德尚賢。居今篤古，令君有焉。君系隴西，紹祖維名。起巖作詩，輯和厥聲。敢告典者，毋替其承。
拜于湖張狀元墓留題 朱曠
瘦馬踏亂山，盤折度村塢。處處花柳明，耕鋤徧壠畝。麥苗見膚寸，拳屈方出土。乃知去夏旱，布種坐遲暮。夏租竟如何，未免催迫苦。投鞭扣蕭寺，來謁張公墓。再拜拭淚行，疇昔感知遇。盛年厭紛華，騎鯨上天去。校讎三洞章，飛仙自儔侶。笑唾人間世，一品竟何補。世人患死生，未究死生故。是生本不滅，來往若寒暑。休矣勿復言，僧窗睡春雨。
題辛稼軒齋 彭止
棋子聲乾案接塵，午窗詩夢暖於春。清風不動階前竹，誰道今朝有故人。
四賢古風壽帥閫 老聃子 彭止
昔在羲皇前，遂有鬰華子。蒼姬握圖籙，更出爲柱史。應世抑何久，萬有千餘祀。一日將度關，崑崙且西指。短車駕青犢，上有紫雲起。占風知聖人，再拜勤尹喜。授之五千言，試一撮玄旨。是身求不殆，其要在知止。萬事皆倘來，軒冕直寄耳。乘雲遊太清，坐進長生理。
四賢古風壽帥閫 廣成子 彭止
崆峒鬰岧嶢，直上萬丈强。中有廣成居，白石砌華房。抱神靡自役，室靜藹生光。歲丁千二百，來今詎可量。土德方在御，齋心造其旁。至道顧何在，願一示其方。雲飛不待族，木落不待黄。形勞精則摇，於道未相當。失之下爲士，得者上爲皇。妙訓閟玄局，爲公發天藏。誠能守其一，智故兼相忘。往遊無極樂，二儀久相長。
四賢古風壽帥閫 赤松子 彭止
古之得道士，住世詎可期。吾觀赤松子，宛在神農時。隨飈欻上下，分職爲雨師。炎皇女得仙，馭氣常追隨。帝降以逮王，嬴氏接蒼姬。更革非一代，隠見不可知。赤精制六合，子房定王基。功成應天道，挺身往從之。名列太玄童，玉女如嬰兒。願言踵高躅，壽命一如斯。
四賢古風壽帥閫 和安老人 彭止
煌煌王侯族，富貴甘如蜜。飄飄學仙侶，翅舉自蓬蓽。且如王子晉，玉笙吹已畢。白鶴忽來尋，乘虛氣何逸。劉安振其後，飛騰聞舉室。微如雞犬類，雲間詎相失。斯乃帝王孫，安在岩穴出。至今和安老，千載與相匹。沙土暨雲陽，聞諸經所述。此地可長生，得之養形質。乃知朝市隠，勝彼山林日。和平能毓氣，安靜常抱一。號名豈虛假，是謂練形術。焉用採昌陽，寧須茹芝朮。從今列仙傳，當續更生筆。
句  其一 彭止
天西玉一鈎。
句  其二 彭止
吾生良可嗟。
句  其三 彭止
可憐蹤跡似流萍。
賦滕王閣謁辛稼軒 胡時可
滕王高閣臨江渚，帝子不來春已暮。鶑啼紅樹柳摇風，猶似當年舊歌舞。
歌 莎衣道人
胡孫死，閙啾啾，也須還我一百州。
餞張平甫折海棠贈之 蔡戡
天公作晚晴，得得送行客。海棠新過雨，染就胭脂色。醉臉嬌未勻，啼粧紅欲滴。勸君白玉巵，一醉不足惜。我生酷愛花，爲君須小摘。後夜月滿船，持此伴幽寂。
同張叔囦顧致堯遊金山受之憚於涉險爽約不行因以詩簡之 蔡戡
我昔遊天都，策足蓬萊山。風日不到處，意謂非人寰。一涉勢利塗，未免塵埃間。了知此身累，痛自鎸冥頑。浩然動歸志，暫得浮心閒。金焦勝絕地，自古名東南。兩峰鬰相望，宛若雙雲鬟。我欲事幽討，不憚涉險艱。同行二三子，壯氣不可干。欣然從我遊，竟日勞躋攀。江神亦可人，爲我風少慳。要知仗忠信，可以行百蠻。阿連有童心，平生怯波瀾。欲去足先澀，未語膽已寒。謂有性命憂，力勉終辭難。我行自不惡，盡得奇絕觀。匆匆理回棹，此興殊未闌。阿連驚我歸，喜氣形眉端。殷勤爲我賀，不意能生還。索酒共一醉，相對俱歡顔。
憶小兒 蔡戡
中年再舉子，可喜亦可憐。半晬已知父，舉手拊我肩。欲別不忍去，離懷重悽然。兒生苦多病，此念有拳拳。江聲鏖旅枕，展轉不得眠。恍若聞兒聲，常如在目前。我思不能已，汝病何當痊。王事相促迫，平明又加鞭。
趙季若染髭走筆簡之 蔡戡
趙子方五十，鬚鬢何斑斑。身老心未伏，攬鏡嗟衰殘。染髭學年少，整容向雲鬟。世間有仙訣，坐使壯歲還。霜華喜頓改，霞脚驚先斕。乃知人力窮，欲奪造化難。黑白變朝暮，相對真面謾。眉目且作僞，而况方寸間。勸君循天理，頹然任蒼顔。漢廷方貴老，白首尚握蘭。
瓊花 蔡戡
平生湖海氣，浪自青雲期。一爲蓬萊遊，時動泉石思。徒糜太倉粟，飽食終日嬉。尸素亦已甚，勇退夫何疑。直道無所愧，願學柳士師。歸來食不足，三歎汝墳詩。親老尚擇祿，富貴當何時。捧檄强自喜，安敢辭驅馳。顧我性蕭散，軒裳縛伊尼。何當出幕府，還把江海麾。思親匪懷土，此意惟君知。君抱四方志，扁舟羨鴟夷。要先句踐霸，乃以西子隨。不妨食肉相，兼有絕俗姿。暫淹芙蓉幕，亟歸鳳凰池。
姚幹舜陟約觀瓊花因循未能往以詩相促因次前韻 蔡戡
少年逐春心，作意酬花期。壯大頗更事，舉足先三思。况有簡書畏，本非倦游嬉。姚子磊落人，自信了不疑。應變似乃祖，未肯爲獵師。婉畫多暇日，餘事長于詩。秀句摹勝景，清尊樂芳時。對花不忍去，唯恐光景馳。愧我但局促，潔心似毗尼。門牆可羅雀，敢作揚雄麾。高軒時過我，不遣俗客知。幕中向無事，世路方坦夷。要當休沐日，飛蓋還相隨。靈祠花藥麗，皎皎方含姿。何妨修禊事，流杯宴瑶池。我欲爲親壽，憑君折繁枝。
新居用韓昌黎詩辛勤三十年以有此屋廬爲韻作十詩  其一 蔡戡
我家本儒素，爲吏廉而貧。所仰斗升祿，役役常苦辛。無地可置錐，有釜多生塵。空餘清白操，以此遺後人。
新居用韓昌黎詩辛勤三十年以有此屋廬爲韻作十詩  其二 蔡戡
憶昔少年日，抗志期青雲。宦遊三十載，所歷多艱勤。四持湖海節，再餉江淮軍。全家得飽暖，何以報吾君。
新居用韓昌黎詩辛勤三十年以有此屋廬爲韻作十詩  其三 蔡戡
獨醒衆所忌，尸素心懷慚。既有不堪七，豈止宜休三。再刖皆自取，百謫其猶甘。歸歟一邱壑，卜築蘭陵南。
新居用韓昌黎詩辛勤三十年以有此屋廬爲韻作十詩  其四 蔡戡
晏子近囂塵，蕭何處窮僻。我居城市間，而有山林適。一水带清泚，萬竹環翠密。亦足了此生，人壽稀七十。
新居用韓昌黎詩辛勤三十年以有此屋廬爲韻作十詩  其五 蔡戡
南軒款佳客，北堂奉高年。兩廡闢數舍，幼累聊伏跧。未能大門閭，豈暇週牆垣。求足何時足，萬事姑隨緣。
新居用韓昌黎詩辛勤三十年以有此屋廬爲韻作十詩  其六 蔡戡
我居本寬餘，湫隘良有以。子舍雖不多，聚族五百指。月俸均薄少，晨炊共甘美。憂責叢一身，冥行不知止。
新居用韓昌黎詩辛勤三十年以有此屋廬爲韻作十詩  其七 蔡戡
庭前植三桂，門外栽五柳。有禽號仙客，愛蓮呼靜友。鄰牆竹千挺，晚色落杯酒。終日對此君，烏知非我有。
新居用韓昌黎詩辛勤三十年以有此屋廬爲韻作十詩  其八 蔡戡
旁有十畝園，荒穢久不理。荷鋤薙榛蕪，連筒灌桃李。因高築小坡，就下鑿深沚。杖屨日往來，居閒頼有此。
新居用韓昌黎詩辛勤三十年以有此屋廬爲韻作十詩  其九 蔡戡
我亦大癡人，勸者多不足。抖擻囊中金，傾倒囷內粟。雖云壁徒立，尚有田可鬻。百口勿啼饑，張頤仰看屋。
新居用韓昌黎詩辛勤三十年以有此屋廬爲韻作十詩  其一○ 蔡戡
平生湖海氣，志廣更才疎。致君初無術，許身一何愚。慨念天下士，四海無家居。但願庇廣厦，不唯愛吾廬。
朱丈朝宗索壺村落成之集次韻簡之 蔡戡
我本巖壑姿，浪謂蓬瀛客。下惠猶三黜，孟公甘百謫。况如腹背毛，敢意青雲翮。一麾江海去，自分仙凡隔。稅駕荆溪東，屏居在幽穴。雖無二頃田，頼有一區宅。壺村咫尺地，聊以適其適。公家百畝園，下視雲夢窄。風雲滿襟袖，煙霞拂巾幘。清溪一派流，端疑巨靈擘。桃李自成蹊，皆公手封植。顧我鄶無譏，敢比齊楚國。大厦未落成，何事先促迫。一笑真莫逆，兩賢豈相厄。我貧釜生魚，傳家尚清白。八珍絕肥甘，一枕但甜黑。抹月批清風，客至聊具食。乃知造物公，獨此每無擇。書生耳目寒，得之即聲色。公若肯一來，與公分所得。
病中紀事 蔡戡
我生天地間，甲子倏一周。歲與命相迫，災釁非人謀。抱病卧漳浦，荏苒久不瘳。傴僂腰欲折，偃仰筋如抽。痛楚徹心膂，呻吟損咽喉。浹背汗淋瀝，環膝寒颼飀。晨興服絺綌，夜卧重衾裯。垢膩生蟣蝨，爬搔變瘡疣。寢食殆俱廢，起處寧自由。跬步遠千里，窘局如拘囚。艾火既妄灼，藥劑還輕投。以此千金軀，寄命庸醫流。展轉幾十旬，初夏俄清秋。去死一間耳，自歎如浮漚。有身即有患，無生乃無憂。彭殤齊壽夭，螻蟻同王侯。四大非我有，外物何勞求。委心以待盡，死生任浮休。
效白樂天體自詠二十韻 蔡戡
人生七十稀，我今六十六。幼小承門資，長大竊科目。平步登瀛洲，超遷應郎宿。省寺久徊翔，京華厭馳逐。七持使者節，三剖刺史竹。晚玷兩禁班，濫紆三品服。游宦四十年，徒糜太倉粟。君恩無以報，捫心自慙恧。吾聞老氏言，知足乃不辱。力辭會稽組，願賦祠庭祿。舉首謝鵷鴻，甘心友麋鹿。家有十頃田，居多數椽屋。長子通朝籍，二女歸仕族。貤恩沾弟姪，餘俸贍親屬。始望豈及此，平生不啻足。無奈百病侵，齒豁頭已禿。指攣足蹣跚，背駝腰屈曲。消長自乘除，禍福多倚伏。枚數親舊間，十九登鬼錄。自憐衰病翁，詎知不爲福。
又自詠效樂天體 蔡戡
我家曾高來，享年稀六十。吾祖逾九齡，屈指十之一。嗟予蒲柳姿，不覺開七秩。雖幸延殘年，其奈嬰末疾。人生一世間，無異駒過隙。孔跖俱塵埃，彭殤漫欣戚。苟免饑寒憂，况又婚嫁畢。生亦何可戀，死固不足惜。棺槨已素具，墳壠漸加葺。委順以待時，臘月三十日。
題端約喜神詩 蔡戡
高樓結蜃橋垂虹，人間夢幻色即空。何勞愚智徒相攻，無異蠻觸戰蝸蟲。先生學道尤溫恭，皎然明月來窗櫳。幅巾宛有林下風，身雖隠約聲如鏞。何人爲寫冰雪容，屹若山立凝神鋒。長松詰曲盤虯龍，朱藤緩步行松中。治世乃有商山翁，青鞋不踏京塵紅。宦遊已悟禽入籠，誰能薄祿仰釜鍾。百年駒隙成匆匆，一廛可老荆谿東。
家父約端約飯端約以疾辭乃作古風併送臘梅數枝因次前韻 蔡戡
詩仙逸氣舒長虹，一洗萬古凡馬空。五車蠹字勤且攻，不肯區區辨魚蟲。雪中鶴氅如王恭，誰能低唱深簾櫳。年來何事怯霜風，閉門索句鳴笙鏞。新詩爲我開愁容，退避豈敢爭詞鋒。君不可屈真卧龍，小窗獨坐時一中。故折金蓓贈我翁，絕勝桃杏漫山紅。君詩當得碧紗籠，此花宜侑琉璃鍾。走筆寄謝仍匆匆，昏暮叩戶驚隣東。
再用前韻酬端約 蔡戡
君才千丈騰彩虹，揮毫落紙萬象空。我猶頑石不可攻，愁吟嘈雜鳴寒蟲。典刑况有先文恭，短檠終夜臨書櫳。騷雅不減陶謝風，簫韶迭奏鼓與鏞。顧我羞澀難爲容，鉛刀一割無餘鋒。古人相遇如雲龍，交情自得氣槩中。翛然坐對兩臞翁，一笑莫逆醉臉紅。世間萬事空牢籠，信知我輩情所鍾。舉杯屬君無匆匆，人生聚散西復東。
送張安國舍人 蔡戡
若有人兮下天陬，乘雲戲作人間遊。飄飄逸氣橫九州，明光射策動冕旒。一揮坐遣千人休，老生瑟縮徒包羞。餘子走僵汗且流，自顧跛鼈驚驊騮。大兒文舉小兒脩，眼高四海非吾儔。堂堂人物傾曹劉，冰壺玉尺懸清秋。胸次二十八宿周，筆力乃與造化侔。揮毫落紙蟠龍虯，殘篇醉墨人爭收。蚤年嬉笑登瀛洲，螭坳鳳閣增皇猷。出典方面分顧憂，昔襦今袴歡成謳。六州父老思故侯，往往在處甘棠留。祠庭均逸心夷猶，祇恐富貴來相求。公今起自曲江頭，蒲帆十幅風颼飀。微官拘縛如楚囚，雖欲從公嗟無由。君王仄席勤咨諏，姓字當已覆金甌。入登廊廟參籌謀，勳庸併使書銀鈎。他時東閣羅枚鄒，賤子還許登門不。
送莫子漳還朝 蔡戡
長安車馬聲隆隆，千官朝入明光宮。我時迹通金閨籍，猥以麋鹿參鵷鴻。魏闕聯鑣競趨走，漢殿屬袂陪肅雍。銀章朱紱赤縣令，一見傾蓋稠人中。搢紳交口譽盛美，政有三異如魯恭。不勞烹鮮撫赤子，不憚拔薤鋤强宗。二年惠澤洽百里，一日治行聞九重。帝曰卿才當大用，乃使驥騄試蟻封。毗陵今日股肱郡，往來水陸當其衝。比年積蠹寖不治，公私赤立帑廩空。與我共理二千石，無以踰此强項公。割鷄焉用庖丁手，斲鼻乃見匠石工。公初下車問疾苦，萬家和氣生春風。政平訟理百廢舉，昔襦今袴喧兒童。鈴齋宴坐未暖席，宣室趣召還追鋒。公來邦人歎何暮，不謂公去仍匆匆。依劉多士願莫遂，借寇千里嗟無從。聖朝籲俊方重內，此行自與登仙同。高士不妨爲主簿，先儒蓋亦嘗司農。功名富貴儻來物，寧論小釜與大鍾。古人立朝有始末，出處進退常雍容。君家伯氏典刑在，願君勉力追前蹤。贈言敢竊仁者號，聊以寫我磊磈胸。方今天子堯舜上，安得稷契輸誠衷。士氣委靡思苟得，民力彫弊屢告窮。聞君欲草三千牘，宜以此語裨宸聰。
長風沙 蔡戡
舟人指點長風沙，寂寞煙村三數家。寒日熒熒照楓葉，霜風槭槭飛蘆花。江頭景物自不惡，買魚沽酒時獨酌。扁舟日日弄煙波，此生空羨漁家樂。
和楊廷秀游蒲澗之什 蔡戡
我來戲作南海游，兩驚落葉鳴新秋。文書暇日得勝侶，登臨清賞追遨頭。萬壑爭流如爪裂，天公幻出神仙窟。巖前滴水七月寒，巖下飛濤四時雪。要當躡履携枯藤，躋攀石磴褰裳行。勿令俗物敗人意，暫止喝道聽松聲。安期已去寧復見，井竈漫傳丹九轉。尚餘玉舄在人間，特特追尋不辭遠。脚力已盡病莫興，好山無窮相送迎。山林鐘鼎雖異趣，嶔崎犖确皆勞生。更上危樓臨峭壁，時見疎林鳥飛白。一峰突兀鬰相望，萬頃滄波湛空碧。此身疑是在蓬壺，下瞰城郭如盤盂。恨無詩才可八斗，領略羣山但巵酒。人生上壽不百年，白雲駕我我即仙。從此去天只尺五，俯仰人間自今古。
筇竹杖歌 蔡戡
我有一枝筇，夭矯如游龍。由來博望使西域，萬里持寄衰病翁。自蜀歷楚入吳越，名山勝地多留蹤。先排衡山雲，直上南臺升祝融。次登峴山首，北望京洛浮塵中。白鷺洲前弄明月，黄鶴樓上迎清風。東遊秦望探禹穴，天台鴈蕩觀奇峰。孤根端有歲寒操，勁節肯染京塵紅。飄然飛去不可執，西山南浦聊從容。放行天地無障礙，倚觀宇宙皆虛空。橫挑斜曳任所適，去來無定如飛鴻。提携九節常在手，四方上下俱相從。我常病足不能履，頼汝左右扶持功。老形已具身傴僂，詎可一日無此公。杖兮切勿化龍去，留取百歲扶衰慵。
奉和子真學士詠雪之什 蔡戡
千里同雲欲曛黑，風掠寒郊聲摵摵。初疑窗外忽增明，俄見階前已紛積。曉來戲作漫天飛，臘後喜占平地尺。回飆凌亂競穿簾，作態橫斜巧投隙。乾坤浩蕩迷俯仰，唯有寒江湛空碧。扁舟遠訪漫乘興，敗履徐行間留跡。向晚漁蓑入畫圖，清夜雞窗映文籍。從教高卧野人廬，未饒低謁王侯宅。灞橋才子更清絕，强把枯腸苦搜索。最憐擾擾雪中人，晨突無煙有饑色。何當三白兆豐年，盡挽八荒歸樂國。不但新春壓災瘴，且喜明年飫麩麥。我家頼有二頃田，老去功名慵轉劇。人生一飽復何求，卒歲優游聊自得。
再次前韻上呈 蔡戡
雲幙四垂頭上黑，微霰飛霙初摵摵。衾裯不暖夜更寒，庭戶無聲曉仍積。漫空龍鳳落萬家，入地螟蝗想千尺。因風作響爭敲窗，得月交光先透隙。園林巧綴鬭新奇，樓觀勻鋪失金碧。今朝知是謫仙來，門前踏作瓊瑶迹。雪車句好憶劉叉，縞带詩成走張籍。但得同傾北海尊，不妨屢過揚雄宅。須知里社樂有餘，正恐太倉米徒索。愁吟時作郊島寒，飽食幸無陳蔡色。破賊空慙李常侍，仗節未許蘇屬國。祇今力穡學老農，剩喜流膏滋宿麥。杜陵一飯不忘君，憂國丹心老彌劇。願言玉燭常均調，萬物忻忻俱自得。
大雪不止再次前韻 蔡戡
玄冥一怒天地黑，巽二前驅聲摵摵。須臾白帝振軒裳，龍鳳幡旂交委積。舊傳洛邑深丈餘，今比常山纔數尺。天公作意逞陰機，翦水裁霜巧無隙。雲濤萬頃俱浩蕩，海風吹散琉璃碧。坤軸摧壓幾欲頹，日輪埋沒渾無跡。定知謫墮萬玉妃，紫府清都削名籍。可惜飛瓊天不管，等閒幻作神仙宅。詩人嘲弄困萬象，苦思不妨閉門索。攢眉呵手撚凍髯，得意忻然見顔色。英詞逸氣吞江湖，竊比君才如楚國。看花君子待新晴，又見春風摇燕麥。我方疊石築小坡，人笑老翁似兒劇。何當躡履共登臨，一覽山川皆盡得。
子真新篇愈出愈工壓倒元白三歎不已勉强再次前韻 蔡戡
獨守寒窗坐昏黑，怪底打門聲摵摵。呼童秉燭誦新詩，篋笥珠璣喜盈積。君家文焰萬丈長，愧我才慳真退尺。往來政自足風流，唱酬聊可供閒隙。劇談快飲坐生春，一笑相看眼俱碧。曉來百鳥報新晴，漸喜門前多轍迹。眼明頓覺有春意，耳冷况聞開樂籍。何勞空泛剡溪舟，不如沉醉高陽宅。樓迥吹殘玉笛寒，杯乾笑指銀瓶索。遥知塞上積雪深，千里關山同一色。夕烽罷警鐵衣閒，聘幣星馳交兩國。使華不用吞旃毛，邊吏何憂取溫麥。祇憐魚貫挽舟人，墮指裂膚聲苦劇。東風吹作一尺泥，山鳥却愁行不得。
朱朝宗割愛嫁遣侍兒忘情如此是可尚也因作忘情吟以道哀怨之意 蔡戡
風流漢署尚書郎，蛾眉列屋呈新粧。中有一人十四五，雪膚花艷傾後房。妬寵負恃亦常理，何乃棄置行路傍。妾如桃李眩顔色，君如鐵石爲心腸。憶昔贈君綠綺琴，佳期密意寓琴心。白雪陽春世寡和，高山流水誰知音。燕子樓中空寂寞，鳳凰臺上忍登臨。瓶沉簪斷不堪說，釵分鏡破何由尋。君不見韓退之，絳桃柳枝二侍兒。別來柳枝已飛去，故作鎮州初歸詩。又不見白樂天，小蠻樊素爭取憐。晚年樊素欲謝遣，因賦不能忘情篇。從來我輩情所鍾，綿綿此恨今古同。世間尤物最爲累，須信萬事浮雲空。二公號爲知道者，未免愛慾纏胸中。果能脫去如敝屣，自古未有賢於公。料得文君對長卿，小窗時鼓一再行。幽愁暗恨欲備寫，離鸞別鶴難成聲。知君手種堂前柳，春風披拂還輕盈。憐新棄舊似淺薄，如君未必真忘情。
有感 蔡戡
人生一世間，常苦不自足。冬寒但重裘，日食唯一肉。所須能幾何，甘心事馳逐。何郎費萬錢，徒令厭僮僕。長卿乘駟馬，祇欲誇世俗。于我何有哉，浮榮不償辱。回思五鼎烹，焉用萬鍾祿。朱紫蒙陷穽，簪笏如桎梏。勿爲觳觫牛，寧作擁腫木。君看白玉堂，未比黄茅屋。卧聽元戎報五更，何如日高三丈春睡熟。
晚泊江皋 蔡戡
日暮西江遠，停橈傍水村。葉舟橫野渡，茅店掩柴門。牧笛隨風遠，漁燈带雨昏。一枝梅照水，行客總消魂。
送介卿之官金臺  其一 蔡戡
四海皆兄弟，情親能幾人。相看青眼舊，總作白頭新。直道何妨拙，微官祇爲貧。老來仍惜別，把酒話酸辛。
送介卿之官金臺  其二 蔡戡
淵明去彭澤，斯立佐藍田。家近真良便，官閒任左遷。相望雖百里，此別又三年。擬辦登山屐，從君訪洞天。
夢介卿感而有作  其一 蔡戡
湖海三年別，關山萬里程。故人頻入夢，游子若爲情。家近吳王苑，身居義帝城。平生雞黍約，何日更尋盟。
夢介卿感而有作  其二 蔡戡
憶昔兒童日，光陰急鳥飛。舊遊渾似夢，倦客只思歸。青眼還如昨，朱顔漸覺非。郴陽縱無雁，音問未應稀。
孝宗皇帝靈駕發引詩  其一 蔡戡
曆數承堯禪，謳歌戴舜仁。規模自宏遠，法度謹持循。儉約身先下，憂勤志在民。萬方無以報，雨泣但霑巾。
孝宗皇帝靈駕發引詩  其二 蔡戡
舜禹相傳日，元非倦萬幾。慈闈躬至養，別殿奉遺衣。易月心何忍，通喪禮不違。煌煌新廟號，萬古播音徽。
巖仲八兄有苕溪之行草酌話別而次何叔養正十二兄爽約不至坐客唯三人因以詩紀之 蔡戡
自古推同姓，相從弟與兄。已占東井聚，誰謂泰階平。龍友當爲首，鵷行近有聲。同堅歲寒操，終始勿渝盟。
即席和端約韻 蔡戡
竹溪追勝槩，得侶最爲多。自覺功名懶，空嗟歲月磨。夢驚風落葉，心破雨鳴荷。無此杯中物，其如良夜何。
舟行有感 蔡戡
仕路多艱棘，人生更轉篷。浮雲偏蔽日，駭浪不因風。世事愁眉外，人情醉眼中。老來齊得喪，方寸等虛空。
予頃歲持節湖湘今二十四年白首重來親舊十無二三感而有作 蔡戡
落日放扁舟，瀟湘生暮愁。故人疑不見，離思渺難收。鼓瑟空遺恨，吹簫憶舊游。劉郎今老矣，霜鬢不禁秋。
秋日書懷  其一 蔡戡
遊宦輕千里，閒愁度一秋。衰顔慵攬鏡，病足怯登樓。事業因循廢，功名取次休。人生聊復爾，一飽更何求。
秋日書懷  其二 蔡戡
刻意搜詩句，清心玩易爻。几塵留鼠迹，窗影印梅梢。泉石頻招隠，壺觴已絕交。橫挑一楖栗，在處寄僧包。
送九兄僉書歸二首  其一 蔡戡
離別一何久，漂流不記年。昔君猶壯歲，今我亦華鬋。隔闊疑如夢，從容喜欲顛。弟兄能有幾，及此對床眠。
送九兄僉書歸二首  其二 蔡戡
中年仍再別，歸意苦難留。風雨傷心夜，江山滿目秋。西堂詩入夢，東閣酒添愁。他日荆溪上，無違具一舟。
先人嘗宰貴池今二十五年矣舟行經此不勝黯然 蔡戡
夜泊貴池口，此情殊黯然。思親空有泪，感舊不成眠。棠舍清陰在，桐鄉舊政傳。終天成永感，忍聽蓼莪篇。
至日書懷 蔡戡
病起逢佳節，羈懷只自傷。老來衰自至，身與世相忘。髮引千絲亂，愁添一綫長。功名真已矣，此意付滄浪。
乙卯春病中書 蔡戡
老去那堪病，春來總自愁。關心惟藥物，寄命向醫流。世事多翻覆，吾生任去留。一廛真可老，此外更何求。
遣興  其一 蔡戡
世味只如許，人情亦可憐。禪心甘寂寞，病體覺輕便。夢裏身非我，閒中日似年。還家真復樂，此去若登仙。
遣興  其二 蔡戡
醉裏乾坤大，閒中日月長。靜觀佛理妙，頓與世緣忘。晚景無多日，浮生有底忙。漁翁真得趣，一葉寄滄浪。
遣興  其三 蔡戡
江海倦遊客，乾坤老病身。儻來皆外物，自在作閒人。睡足從吾懶，歡來任我真。治生且耕鑿，無愧葛天民。
遣興  其四 蔡戡
衰病人應棄，窮愁孰與親。同行木上座，並卧竹夫人。習定調千息，談空外一身。轍環天下半，送老楚江濱。
獨立 蔡戡
獨立寒江上，蕭然一禿翁。夢魂驚雪浪，病骨怯霜風。遠樹斜陽外，荒村暮靄中。閒身無一事，樽酒與誰同。
丐祠得請喜而有作示介卿  其一 蔡戡
多病身先懶，閒居樂有餘。山林真可老，故事未應疎。性與禽魚適，身便水竹居。非無軒冕志，吾亦愛吾廬。
丐祠得請喜而有作示介卿  其二 蔡戡
人心輕萬仞，吾志在兼山。知止今真止，求閒復得閒。天應念衰病，人免笑癡頑。二老風流在，何妨日往還。
丙辰罷郡得祠 蔡戡
世論可憐哉，無心任去來。狙公徒自喜，鷗鳥浪相猜。塞馬寧非福，池魚枉見災。扁舟從此去，回首謝氛埃。
水閣偶成二首  其一 蔡戡
小閣枕橫塘，荷花渡晚香。月華秋更白，水氣夜偏凉。地僻人稀到，心閒夢亦長。北窗聊寄傲，身世兩相忘。
水閣偶成二首  其二 蔡戡
徙倚危樓久，無言對夕暉。野花隨處發，水鳥傍人飛。自覺身無累，那知世有機。何勞戰蝸角，萬事轉頭非。
書懷 蔡戡
消息觀天道，炎凉閲世情。禪心了生死，病骨識陰晴。杜宇傷心切，梅花照眼清。焚香讀周易，頓覺此身輕。
淳熙戊戌將命廣東侍親携孥十一月至安仁留雲錦驛一宿而去時晉卿姪偕行後二十三年分閫桂林晉卿主餘干簿復以是月來會于此把琖道舊爲之愴然因成一詩示晉卿 蔡戡
憶昨南遊日，今餘二十年。扶輿潘母健，舉案孟光賢。遠宦徒勞耳，重來倍愴然。若非吾小阮，隻影更誰憐。
胡端約挽詩  其一 蔡戡
一代風流盡，如公能幾人。病來猶筆健，老去更詩新。握手言無間，傷心迹已陳。墨君時一玩，感慨淚霑巾。
胡端約挽詩  其二 蔡戡
長卿多酒病，子美太詩癯。談笑隨時樂，風標絕代無。遺編應百卷，怪石漫千株。頼此青氈物，傳家有鳳雛。
顔魯子挽詩  其一 蔡戡
耆舊三朝望，廉平百吏師。愛民先節用，直道靡容私。自視一無愧，真成三不欺。遺民應罷市，淚墮峴山碑。
顔魯子挽詩  其二 蔡戡
昔年顔氏子，當代魯公孫。德行端能繼，典刑今尚存。平生窺聖閫，晚歲踏空門。歸即歸兜率，雲堂第幾尊。
代趙儀可挽劉叔丙 蔡戡
此士不可得，鄉人今始思。迎賓多事日，教子廢科時。望屋訟自止，弄丸爭者誰。京華携手處，憶著最傷悲。
王季立安撫挽詩  其一 蔡戡
世襲樞庭貴，仍專帥府權。公忠由性稟，清白自家傳。剖决神明速，安懷畏愛全。功名方迫逐，天不假長年。
王季立安撫挽詩  其二 蔡戡
相門叨下客，帥幕得佳賓。玉樹連階砌，芙蕖泛水濱。通家仍有契，論世豈無人。埋玉空遺恨，潸然淚滿襟。
康素居士邵君挽詩  其一 蔡戡
當代求遺逸，斯人尚典刑。雲愁富春渚，月掩少微星。易簀無多語，空籯但一經。遺休宜有後，蘭玉滿階庭。
康素居士邵君挽詩  其二 蔡戡
世儒多戶牖，家學自淵源。處士名兼美，先王道益尊。黄金散閭里，白玉揜丘原。猿鶴空凄怨，清江遶故園。
提舉中奉程公挽詩  其一 蔡戡
典午源流遠，安鄉世胄隆。廉平儒者政，樸素古人風。五福身兼備，三尊德最崇。善人無復見，忍看一旌紅。
提舉中奉程公挽詩  其二 蔡戡
靜退身無累，安閒意有餘。一麾真漫爾，三徑盍歸與。肯酌貪泉水，甘乘下澤車。後生知敬慕，遺行藹鄉閭。
張有年提舉挽詩  其一 蔡戡
天上張公子，家聲四海知。晚方持使節，聊復擁州麾。嶺嶠多遺愛，蕃人亦去思。遠民應罷市，泪墮峴山碑。
張有年提舉挽詩  其二 蔡戡
挺出英雄後，居多長者稱。祖風知未泯，世德自相承。口不談臧否，人應寡怨憎。善人宜有後，衮衮看鶱騰。
丁收仲寺丞挽詩  其一 蔡戡
元祐名卿後，甘盤舊學臣。肯堂真有子，論世豈無人。仕至二千石，年垂八十春。哀榮子毋憾，全福更誰倫。
丁收仲寺丞挽詩  其二 蔡戡
耆舊凋零盡，吾猶及此公。典刑前輩近，氣概古人同。抵掌談如在，掀髯笑已空。堂堂寧復見，蕭瑟九原中。
丁收仲寺丞挽詩  其三 蔡戡
華屋平生處，傷心事已非。綵衣方共樂，寶劍忽雙飛。漫說乘鸞去，終期化鶴歸。長年知有淚，感慨一沾衣。
沈朝議之淵挽詩  其一 蔡戡
早擅雲間譽，唯公伯仲賢。諫篇餘祖烈，經學自家傳。出處無餘恨，哀榮得兩全。善人今已矣，埋玉向新阡。
沈朝議之淵挽詩  其二 蔡戡
仕至二千石，年餘七十秋。長生應有訣，勇退復何求。耆舊凋零盡，功名取次休。莫陪蒿里餞，東望隴雲愁。
故廬陵府君葛公挽詩  其一 蔡戡
家風惟孝友，世系本神僊。丹藥能延壽，衣冠不乏賢。享齡餘七十，積行滿三千。存歿無遺恨，青氈有子傳。
故廬陵府君葛公挽詩  其二 蔡戡
耆舊如公少，明時豈棄材。一麾聊出守，三徑即歸來。白璧人何在，黄粱夢已回。秋風正摇落，楚挽不勝哀。
張晉英侍郎挽詩  其一 蔡戡
當代推耆舊，如公能幾人。典刑唐閣老，風采漢廷臣。直筆書青史，巍冠侍紫宸。壺公非不遇，猶未究經綸。
張晉英侍郎挽詩  其二 蔡戡
賈傅年方少，詞場屢策勳。賢關馳雋譽，仕路藹清芬。德望三朝重，聲名四海聞。僊遊向何許，地下亦修文。
韓子溫母秦國太夫人挽詩  其一 蔡戡
際會中興日，來歸異姓王。艱危從戰陳，淑謹自閨房。眼看兒孫盛，身膺福壽長。平生修凈業，一念即西方。
韓子溫母秦國太夫人挽詩  其二 蔡戡
八座太夫人，疏封大國秦。酇侯仍有子，陶母不憂貧。四紀恩光渥，三朝錫賚頻。哀榮極終始，當代更誰倫。
齊子餘母太夫人王氏挽詩  其一 蔡戡
江左推門地，華陽接洞天。嬪夫成宅相，教子作時賢。富貴三從備，哀榮五福全。平生勤事佛，兜率是良緣。
齊子餘母太夫人王氏挽詩  其二 蔡戡
向來小宗伯，日侍太夫人。地占梁溪勝，風流峴首春。版輿隨處樂，綵服逐時新。欻斷萱堂夢，居然迹已陳。
齊子餘母太夫人王氏挽詩  其三 蔡戡
石窌恩雖渥，蘭陔事已非。升堂人不見，執紼淚頻揮。樹競晚風急，草明朝露晞。他年黄閤宴，不及奉慈闈。
趙從善母吉國夫人劉氏挽詩  其一 蔡戡
鍾英推后族，擇配得王孫。兩大夫仍貴，三從母益尊。版輿欣就養，鈿軸屢承恩。尚想平反日，慈顔一笑溫。
趙從善母吉國夫人劉氏挽詩  其二 蔡戡
令子方通顯，神京更浩穰。珍羞供鼎食，綵服賁金章。大國初封吉，佳城忽葬防。貳卿哀慕切，老淚浥千行。
劉公實母夫人董氏挽詩  其一 蔡戡
杏圃僊遊遠，桃源往事虧。名高孝婦傳，詞掞外孫碑。孟鼎方知貴，萊衣不復嬉。生男有如此，天道豈無知。
劉公實母夫人董氏挽詩  其二 蔡戡
列寺名卿重，慈闈壽母尊。眼中看五世，膝下擁重孫。九九登遐算，三三達妙門。哀榮極終始，全福更何言。
感事 蔡戡
親舊頻凋喪，于今能幾人。光陰雙轉轂，富貴一微塵。自歎癡頑老，人憐衰病身。直饒心似鐵，未免鬢如銀。安樂能延壽，憂勞漫損神。平生齊得喪，六十六年春。
送張子儀尚書起鎮東陽 蔡戡
自古雙溪山水鄉，風流仍繼沈東陽。禁庭久曳尚書履，輔郡方懷太守章。再世甘棠留勿翦，百年喬木鬰相望。公家况有青氈在，會見登庸坐廟堂。
送蔣子立赴河南試  其一 蔡戡
槐花拂拂弄輕黄，白紵雲趨翰墨場。魯國儒冠能有幾，長沙舞袖頗相妨。英材自是千人敵，小試猶爭一日長。來歲皇都春色好，馬蹄應带百花香。
送蔣子立赴河南試  其二 蔡戡
平生天上張公子，一旦翻從地下游。不特文章傳籍湜，定知禮樂付程仇。高山流水無真賞，白璧明珠勿暗投。他日大廷承顧問，好將忠讜薦宸旒。
觀雪  其一 蔡戡
天公一笑喜生春，坐見丘原物物新。素色連空迷俯仰，寒光借月作精神。千金子宴無虛日，萬玉妃來不動塵。斗米如珠薪比桂，可憐擾擾雪中人。
觀雪  其二 蔡戡
乾坤浩蕩渺無涯，龍鳳縱橫落萬家。似與宓妃矜態度，未應姑射並容華。排簷巧綴纖纖玉，著樹齊開種種花。料得瓊瑶天不惜，等閒狼籍委泥沙。
用前韻  其一 蔡戡
裁霜翦水戲成春，瓊蕊瑶華巧鬭新。馿帽清寒詩得助，漁簑幽絕畫通神。峰巒幻出千尋玉，宇宙空無一點塵。我欲乘風入閶闔，不知飛珮更何人。
用前韻  其二 蔡戡
江梅欺壓任橫斜，愁殺西湖處士家。頼有凍醪供熟醉，斷無傑句寫芳華。玉樓不夜家家月，瓊樹先春處處花。想見寒江最奇絕，扁舟簑笠釣雲沙。
再用前韻  其一 蔡戡
東君作意欲先春，故放千林火速新。風急亂飄初眩眼，地空遠望忽迷神。簷楹不動垂冰柱，庭戶無聲糝玉塵。留取寒光待元夕，一時燈月付遊人。
再用前韻  其二 蔡戡
不用扁舟尋故友，但穿敗履訪鄰家。雪堂歸去東坡老，雲馭飛來萼綠華。稚子歡呼驚柳絮，佳人疑悞認梅花。出門天地俱無礙，却意江空月在沙。
雪中端約相招因以詩簡之 蔡戡
纖纖暮雨變飛霙，夜聽敲窗瀉竹聲。柳絮因風誠可擬，梅花带月有餘清。梁園公子方開宴，姑射神人最賦情。可笑寒儒無秀句，一詩聊欲問前盟。
易地湖外喜而有作 蔡戡
平生何意作南遊，直爲饑驅不自由。天外飛鳶驚昨夢，峰前回雁喚離愁。再賡漢節君恩重，一笑潘輿喜氣浮。慚愧向來三百指，團欒歸去更何求。
爲趙氏題三桂堂 蔡戡
千佛聯名未足多，書生榮遇已如何。鍾英况出神明胄，接武仍登甲乙科。郗氏一枝猶可貴，燕山五桂未能過。矧君四世推良吏，信史垂芳永不磨。
觀雪 蔡戡
卧聽跳珠落瓦溝，曉來飛雪凍雲稠。晃觀佛國三千界，幻出僊家十二樓。公子休誇梁苑宴，高人空泛剡溪舟。何如縛取吳元濟，夜半銜枚入蔡州。
再用觀雪韻 蔡戡
幽居窮僻傍邗溝，晚歲天寒雪意稠。高卧但知深閉戶，縱觀何敢共登樓。寒驚遠塞孤飛雁，重壓清江獨釣舟。遥想千官馳入賀，葱葱和氣滿皇州。
憶故園梅花 蔡戡
遥憶家山千樹梅，幾年心力費栽培。雪中最喜登樓望，月下偏宜傍水開。東閣自憐詩興懶，平泉不見信音來。主人行矣休官去，怨鶴驚猿勿浪猜。
鴈蕩 蔡戡
又持一節向東州，自怪平生欠此遊。勝地百年開鴈蕩，漏天千古瀉龍湫。雲生半岫輕隨足，泉落空巖急打頭。却恨昔賢無轍迹，謝公嶺上更遲留。
道中述懷 蔡戡
分閫南來兩見秋，不才多病合歸休。奔馳水陸三千里，經歷江湖十四洲。鱸鱠蓴絲懷古里，梅花雪片送行舟。自慚尸素終無補，只爲憂邊白盡頭。
送胡季玉還毗陵 蔡戡
瘴雨蠻烟晝不開，問君底事亦南來。外臺總計慙無術，內府輸珍信有才。我去鴈峰同北鄉，子行梅嶺带春回。故園花竹平安否，何日從容共一杯。
元夕出遊 蔡戡
九衢燈火萬家春，嶺外風光自可人。剩喜豐登好時節，會須打撲困精神。嬉遊要屬風流帥，衰懶何堪老病身。勉意追陪非得已，由來憂樂本吾民。
思歸  其一 蔡戡
世事端如一局碁，光陰還若擲梭飛。亡弓休問人得失，佩劍那知孰是非。每對西山看不厭，何當南浦送將歸。不如從此扁舟去，江上秋高蟹正肥。
思歸  其二 蔡戡
久留瘴嶺苦思歸，安得身如越鳥飛。老去宦情真是薄，年來樂事覺全稀。衰顔得酒還如少，病骨添衣却似肥。只爲蓴鱸動歸思，非關勇退早知幾。
登榕溪閣 蔡戡
公餘贏得暫時休，歸騎匆匆更少留。古木千章環美蔭，危亭百尺枕清流。詩翁僊去留遺跡，病守重來訪昔遊。坐久西山銜落照，一行鷗鷺起汀洲。
陪憲使登榕溪閣 蔡戡
歸途重約使軺臨，爲愛榕溪十畝陰。俯瞰江流青一带，坐看山色碧千尋。共拚沉醉酬佳節，暫駐斜暉縱賞心。因念玉關人已老，不堪摇落又秋深。
用前韻成二首一以謝憲使和章一以述懷  其一 蔡戡
五嶺何煩漢節臨，暫來南國種棠陰。詩親老杜真無敵，迹訪涪翁尚可尋。登覽漫窮千里目，衰遲唯有五湖心。江山彈壓歸詩伯，詩賦梅花雪片深。
用前韻成二首一以謝憲使和章一以述懷  其二 蔡戡
老去重陽又再臨，等閒駒隙度光陰。虛名何苦勞方寸，直道焉能枉尺尋。夜雨梧桐驚客夢，秋風鱸鱠動歸心。詔恩若許休官去，笑指山林遠更深。
再用前韻 蔡戡
當代名流共一臨，勝游應不減山陰。寸莛詎可撞千石，短綆徒勞汲百尋。松竹要堅三友操，金蘭默契二人心。時平歲稔文書省，緩引清觴莫厭深。
丁未立春日讀白樂天浩歌行不覺身年四十七之句時方悼亡有感而作 蔡戡
不覺身年四十七，此身雖在鬢如霜。平生意氣空摧索，老去功名付渺茫。愁裏不知佳節至，尊前那復少年狂。梅花紙帳焚香坐，感舊傷懷淚兩行。
芍藥 蔡戡
自古維揚厥草夭，露紅煙紫不勝嬌。鄭風已久名溱洧，洛品猶堪壓魏姚。痛飲莫辭金鑿落，清標偏愛玉逍遥。楚狂小子嗟多病，坐對珍叢不自聊。
過鄱陽湖適遇便風湖面如鏡喜而有作 蔡戡
多謝江神不世情，爲憐逐客送歸程。一帆風力如飛疾，千里湖光似掌平。要是吾生仗忠信，自然此意格神明。反思宦路風波惡，屢觸危機夢亦驚。
十月十六日發南昌下半月過建康便風順流日行二百里舟人云未有如此速者 蔡戡
鍾陵一水下金陵，輕舸何勞半月程。千里快風衝雪浪，一天寒日弄霜晴。天公有意如相念，川后安流自不驚。料得還家時節近，買羊沽酒互逢迎。
南昌大閲 蔡戡
自昔洪都地望雄，劍光直與斗牛通。角聲悲壯秋風裏，旗影橫斜晚照中。簾幕萬家觀小隊，弓刀千騎擁元戎。此身雖老心猶壯，自笑憑鞍矍鑠翁。
滕王閣 蔡戡
傑閣崢嶸枕古城，公餘扶病一登臨。西山拄笏增詩興，南浦飛帆動客心。白鳥去邊迎落日，青林斷處認遥岑。摩挲石刻空三嘆，吏部文章絕古今。
至日書懷 蔡戡
自笑癡兒得許忙，閉門便覺日舒長。作詩擬學江西派，起疾多求海上方。老去光陰空嘆息，病逢時節轉凄凉。可憐隻影無聊頼，兒女三人各一方。
詠雪和介卿韻 蔡戡
詩翁咳唾自成珠，畫筆新傳粉墨圖。大白賡酬金瀲灧，小紅團坐錦糢糊。縱觀佛界成銀色，疑入僊家醉玉壺。應笑陰何用心苦，愁吟終夜撥寒爐。
再和前韻 蔡戡
郢客清歌若貫珠，迴風妙舞巧難圖。漫空片片勻如翦，投隙紛紛密似糊。溪月一鈎窺玉鏡，江梅千樹插冰壺。何人乞我僊家帽，共傲禪床與藥爐。
浙東憲司會同年八人以詩記之 蔡戡
乾道龍飛二紀前，一時再會八同年。諸公誰念廣文冷，三已方知令尹賢。別乘達尊人共敬，軺車並駕我叨先。蘭亭又見羣賢集，盛事宜將琬琰鎸。
重九日陪諸公遊花田  其一 蔡戡
天遣奇花擇地生，爲憐體素更輕盈。一天秋色風光好，十頃寒香露氣清。不特爐熏資賸馥，最宜寶髻綴繁英。憑誰移向瓊林去，乞與江梅作弟兄。
重九日陪諸公遊花田  其二 蔡戡
此花亦是可憐生，刻玉融酥萬數盈。素質更兼秋色靜，幽香暗逐曉風清。不須籬菊浮纖蕊，好學官梅綴落英。來歲龍山高會在，又呼張丈喚殷兄。
重九日陪諸公遊花田  其三 蔡戡
作意登臨快此生，愛花莫惜酒杯盈。水沉風味香仍遠，冰雪肌膚韻更清。名字不須聯十友，品題猶頼有三英。定知茉莉真瓜葛，連璧誰家弟與兄。
重九日陪諸公遊花田  其四 蔡戡
瑞叶嘉禾亦旅生，瓊田十頃足豐盈。色侵粉面人爭羨，香入奇熏心自清。寶蓋緝成雙縞带，筠籠采盡萬瓊英。若逢靖節爲佳妃，肯讓黄花作女兄。
再成二詩錄呈諸公  其一 蔡戡
漸老尋花學後生，瓊玫折得我懷盈。纖枝瘦葉還相稱，道骨僊風得許清。懶共山礬對春色，攙先籬菊薦秋英。由來玉樹階庭秀，不減風流謝氏兄。
再成二詩錄呈諸公  其二 蔡戡
爲嫌桃李太麤生，晚殿羣芳不自盈。冷艷坐消三伏暑，高標獨占九秋清。簪花擬欲酬佳節，落帽從教笑衆英。最有詩翁被花惱，從今喚作友于兄。
再用韻呈薛士昭提舉 蔡戡
天公作戲爲誰生，不數芳蘭九畹盈。美景良辰無限好，奇花妙句有餘清。一枝瀟灑閨中秀，百卉紛華糞上英。聞道河東有三鳳，詩名還是屬難兄。
撥置吏牘再作一詩以酬相惱之什 蔡戡
朝來衙集事還生，不覺文書几上盈。顧我塵埃敗佳思，羨君心迹得雙清。也知靜色撩詩興，無奈蕪辭愧俊英。得句已推三昧手，論交當拜十年兄。
偶得兄字再成一詩 蔡戡
年來習氣尚書生，喜得珠璣篋笥盈。不羨奇葩爭嫵媚，且看麗藻鬭新清。禪心欲向花前定，佳句難酬座上英。知是詩人故相惱，只愁無處問家兄。
再用前韻  其一 蔡戡
秋著寒花取次生，千叢向曉露珠盈。根靈不止芝房秀，香遠仍分桂子清。弄雪飄颻疑玉女，迎風綽約認瑶英。品題自是推詞伯，誰道詩中只庶兄。
再用前韻  其二 蔡戡
梅花料得是前生，楚些招魂魄已盈。却笑橫枝太消瘦，不堪淡月助凄清。風流有客傳花譜，火速無人集韻英。江左詩僧渾壓倒，每慚得句犯師兄。
用前韻簡趙薛二丈  其一 蔡戡
誰遣閒愁百種生，消除惟有酒尊盈。自知老去風流盡，暫得官閒氣味清。香閣寂寥謾隣女，羅幃調護想宗英。二君此舉宜先罰，大白先浮伯雅兄。
用前韻簡趙薛二丈  其二 蔡戡
滿目凄凉秋思生，寒香萬本綠疇盈。風回蘭蕙由來遠，露浥薔薇分外清。取次梳妝呈素面，等閒流落惜芳英。鳳樓大手須公等，好把蠻箋寄老兄。
用前韻簡趙薛二丈  其三 蔡戡
瓜時正值一陽生，已見眉間喜氣盈。詔下鰲頭恩數寵，香含雞舌省曹清。西湖好去窮清賞，南國無從戀蕣英。自此達尊兼德爵，不唯年事合推兄。
遊歸來園追想主人高風恨不及見因賦二詩  其一 蔡戡
相門戚畹昔無鄰，令代衣冠不乏人。怪底山林成獨往，從渠鐘鼎漫橫陳。居官政自風流在，教子空餘翰墨新。蕙帳寂寥人不見，幾多花鳥怨青春。
遊歸來園追想主人高風恨不及見因賦二詩  其二 蔡戡
幾年奔走困塵埃，愧仰高風得得來。喬木參天應手種，好花夾路爲誰開。芳辰不惜終朝醉，晚色何堪惡雨催。極目青林無限意，歸鞍欲去更徘徊。
歲暮有感 蔡戡
久困京塵厭劇煩，一麾江海養衰殘。簿書叢裏身空老，鼓角聲中歲又闌。贏得星星雙鬢白，空餘耿耿寸心丹。自憐憔悴今如許，盍向明時早掛冠。
同顧廣文遊西湖 蔡戡
老來多病盍歸休，祇爲江山得少留。萬頃澄波環勝境，千峰倒影漾中流。十年兩作西湖長，一日同爲北牖遊。預約他時官事了，與君重醉百花洲。
登岸山觀用前韻 蔡戡
病足蹣跚好罷休，又登絕頂故遲留。霜明楓葉紅如染，露挹嵐光翠欲流。遠目無窮休更望，賞心未足卜重遊。超然勝絕非人世，疑是身居麟鳳洲。
水梔 蔡戡
誰移花本瓦盆中，怪底幽香度曉風。白石清泉助瀟灑，疎枝瘦葉綴玲瓏。晴窗坐對情無那，午枕清眠夢亦通。小品紛敷生意足，信知人力奪天工。
不寐 蔡戡
獨卧虛齋百念衰，枕邊猶有數枝梅。青燈看盡愁腸斷，畫角吹殘旅夢回。髮爲憂時渾欲雪，心存報國未全灰。功名蹭蹬身先老，那更駸駸急景催。
有感  其一 蔡戡
宦塗慾海久沉冥，自念虛爲一世人。不向精微窮性理，多于蹇淺敝精神。休論今古無窮事，且乞江湖自在身。富貴功名付兒輩，一邱一壑任吾真。
有感  其二 蔡戡
仕路驅馳老不堪，自憐蹤跡徧東南。人間失意常八九，海內同心無二三。蝴蝶夢中心自適，蝸牛角上戰方酣。要知世事皆虛幻，且向禪林更飽參。
有感  其三 蔡戡
老來觸目總堪悲，點檢尊前事已非。方歎嬌嬈隨月落，何堪樊素與春歸。梨花著雨還空委，柳絮因風只欲飛。唯有庭前柏子樹，歲寒相對兩依依。
有感  其四 蔡戡
蚤歲登瀛浪自期，一爲俗吏困驅馳。平生不得文章力，老去寧求世俗知。到底粗官是男子，從渠了事笑癡兒。全家飽暖還知否，欲報君恩力已疲。
有感  其五 蔡戡
我本湖山一老僧，業緣未斷尚貪榮。重來且了前生債，死去寧須後世名。已絕塵嗔心不競，那堪衰老病相縈。散花天女今何用，爲問維摩作麽生。
有感  其六 蔡戡
百年光景急如梭，攬鏡登樓奈若何。歲月不堪供把玩，親朋已覺漸消磨。功名自是身心懶，憂懼端由患難多。富貴儻來非我有，恍如一枕夢南柯。
自詠  其一 蔡戡
自憐衰病力難勝，豈不懷歸畏友朋。隨牒偶來真漫士，打包即去類孤僧。頭顱種種何勞問，面目稜稜自取憎。頼有一廛今可老，不妨飲水曲吾肱。
自詠  其二 蔡戡
浮生一夢疾南柯，白髮人間所閲多。土木形骸齊物我，萍蓬蹤跡慣風波。可憐造化小兒耳，其奈癡頑老子何。毀譽是非何足較，百年顔跖共山阿。
奉祠東歸  其一 蔡戡
老來不復歎飄零，游宦真如水上萍。綿力何堪分閫寄，寬恩猶許奉祠庭。休誇仙去騎鯨李，剩喜歸來化鶴丁。料得親朋相慰藉，還驚雙鬢失青青。
奉祠東歸  其二 蔡戡
書生賤分動多奇，浪得聲名毀亦隨。絕口不須談世事，捫心唯有仗天知。人間變態渾如戲，眼底風光總是詩。白石清泉無限好，掛冠神武未爲遲。
書懷 蔡戡
扁舟東下自夷猶，胸次渾無一物留。世味橫陳如嚼蠟，人生變滅似浮漚。休休且畢山林願，去去空懷畎畝憂。自念秋毫皆帝力，銜環結草若爲酬。
江行阻風 蔡戡
鴈峰飄泊又經年，却憶槎頭縮項鯿。三伏炎光真爍石，重湖駭浪遠連天。快風坐閲千帆過，上水徒勞百丈牽。坎止流行隨所遇，便當歸去訪林泉。
舟過池陽許倉蔡守留飲不果赴以詩謝之 蔡戡
小泊池陽暮靄中，故人留我一尊同。歸心已逐東流水，快意仍逢下水風。自念相逢非草草，也知別去太匆匆。歸來獨酌寒江上，空想賓筵蠟炬紅。
夜宿交石峽凌晨舟行適遇便風俄頃至小孤山 蔡戡
好風特特送征帆，百里俄驚指顧間。薄暮暫留交石峽，遲明已到小孤山。峰巒過目非吾有，鷗鷺無心似我閒。幸得年豐歸去好，長腰玉粒未應慳。
金陵道中 蔡戡
蚤年遊歷徧諸方，觸處無心是道場。三已不須形喜慍，兩來寧肯異炎凉。落霞孤鶩仍秋水，衰草殘雲又夕陽。天假一帆風力便，回頭五日到家鄉。
東歸喜而有作 蔡戡
投老何堪再落南，病軀寧敢望生還。空慙馬援標銅柱，自分班超老玉關。萬里梅花愁思外，五湖煙水夢魂間。詔恩幸喜歸田里，旋築新堂榜愛閒。
荆溪即事 蔡戡
我愛荆溪擬卜居，萬家人物在蓬壺。湖光瀲灧新磨鏡，山色葱蘢罨畫圖。顧渚茶甘風袂爽，石亭梅老月輪孤。功名已矣君休問，一舸從教寄五湖。
新居偶成二詩示鄰人李子真  其一 蔡戡
薄宦歸來卜數椽，慳囊倍費買山錢。地幽不減林泉盛，天闊渾疑風月偏。事與心違方問舍，客將老至合歸田。平生豪氣今如此，百尺樓高空自憐。
新居偶成二詩示鄰人李子真  其二 蔡戡
我得祇園十畝間，清溝一带巧縈環。芟夷叢竹通幽徑，指點荒城當遠山。欹枕清宵聞鶴唳，凭欄終日伴鷗閒。西鄰頼有詩人在，二老風流任往還。
愛閒堂 蔡戡
歸來築室傍城陰，旋揭新名雅意深。因病愛閒多得趣，逢場作戲亦何心。鳥魚飛泳全真性，水石風流有至音。衰朽自知無所用，量才祇合在山林。
劉公實以淮白爲餉喜而作詩 蔡戡
食指朝來應吉占，淮魚遠寄喜開奩。肥鮮正自資糟粕，甘美何勞佐酪鹽。未信鹿頭堪並進，定知熊掌不能兼。慈闈一笑嘗珍味，留與兒童例屬饜。
以淮白南京山藥爲子真太夫人壽即用前韻 蔡戡
鵲噪虛簷喜可占，奇薰得得出珍奩。山藷尚带中原土，淮白仍餘東海鹽。北物遠來難再致，南烹久飫喜相兼。分甘擬作親庭壽，料想齊眉亦共饜。
和李子真八月十四日夜賞月之什 蔡戡
西園清夜喜追隨，唯恐冰輪出海遲。不但曠懷皆我輩，要知痛飲是吾師。十分未放蟾盈魄，三匝先驚鵲遶枝。此夕清歡那復有，世間能得幾人知。
詠橘 蔡戡
江上霜明十月寒，枝頭顆顆綴金丸。王孫拋却黄金彈，酒伴收歸白玉槃。乍見渾疑盧橘熟，初嘗猶带越梅酸。洞庭風味真相似，試與尊前比並看。
以蓮實餉李子真作詩爲謝因用其韻 蔡戡
窮巷深居擺俗緣，幽芳偏愛小池蓮。戲將凈色供齋鉢，走送新房薦酒船。懷橘孰無慈母念，覓梨應有小兒憐。行看綠水芙蕖麗，漫遣登臨憶仲宣。
金壇燈市甚盛介卿見招不能往以詩謝之 蔡戡
可堪回首少年强，燈夕追遊得許忙。老去情懷甘寂寞，年來節物轉凄凉。出門有礙身如絆，異縣相望道且長。漫想故人行樂處，水晶宮裏醉霞觴。
燈夕不出偶成 蔡戡
晚歲光陰只自驚，眼中樂事歎何曾。雕鞍繡幰多游子，紙帳蒲龕一病僧。塵翳掃除方寸地，光明散作百千燈。維摩丈室跏趺坐，千息調勻喚不譍。
奉酬介卿惜春之什 蔡戡
屈指駸駸向六旬，每於春事尚關情。病逢時節還虛度，老去光陰只暗驚。剩喜清新詩句好，休辭瀲灧酒盃盈。榮枯代謝年年事，怪底鶑聲訴不平。
介卿送方竹杖以詩謝之 蔡戡
何必窮搜到大宛，仰山龍種出天然。直方自得坤爻動，堅瘦宜居靈壽先。剩喜登山扶病足，不妨倚壁伴清眠。故人若問今無恙，不似山僧故削圓。
遊金山 蔡戡
襆被歸來萬事輕，此行得得爲登臨。蒼崖斗絕山浮玉，碧瓦鱗差地布金。千里江淮窮遠目，十年塵土愧初心。何人爲擊中流楫，北望神州淚滿襟。
題東皋 蔡戡
歸來相望築東皋，千載風流獨慕陶。兩地林泉俱勝絕，二難人物總孤高。地連衡嶽浮空翠，天與湘江隔世鏖。祇恐山靈回俗駕，可容暇日再遊遨。
燕坐小閣 蔡戡
丈室翛然一物無，平生習氣痛消除。藥爐經卷常爲伴，酒盞茶瓶自作疎。老去頭顱休更問，本來面目竟何如。泛觀博覽渾無用，且讀西方貝葉書。
雪中用王使君韻招介卿 蔡戡
江南雪片一冬深，欺壓梅花瘦不禁。入地遺蝗應掃迹，連阡宿麥始抽心。幻成玉界清無滓，踏碎瑶階迹可尋。剩喜扁舟來訪我，何妨乘興共清斟。
雪中用前韻示汝咨汝功二姪 蔡戡
策試中庭雪已深，玉樓凍合冷難禁。哦成風絮頻呵手，撥盡寒灰苦用心。梁苑巧粧花滿樹，藍田幻出玉千尋。吾家二謝多才思，莫惜高吟更淺斟。
次蔡介卿雪中見寄  其一 蔡戡
玄冥作意逞雄豪，陵壓東君慘不驕。一氣回春何太晚，羣陰見睍未全消。漫誇呈瑞宜新麥，那似爲霖救旱苗。造物深機雖莫測，願言六氣自均調。
次蔡介卿雪中見寄  其二 蔡戡
等閒栽遍小園花，賸擬春來賞物華。不覺瓊英先滿樹，更看縞带暗隨車。光摇玉鏡冰初泮，凍屈金鈎草未芽。料得小橋人不到，江梅欺壓任橫斜。
病中書 蔡戡
短褐頹然一病僧，支離瘦骨伴枯藤。掃除習氣嗟猶在，擺脫塵緣愧未能。案上縱橫堆藥裹，篋中顛倒貯書縢。青鞋布襪從茲始，試叩如來大小乘。
挽胡通判 蔡戡
胡公家學本中庸，挺挺雲來有祖風。但得年皆餘八十，何妨位不至三公。方期束帛迎申老，忽舉空衣葬葛洪。江左祇今推甲族，慶源衮衮自無窮。
齊子餘侍郎挽詩  其一 蔡戡
玉筍班中第一人，堂堂風采照公卿。箕裘四世儒科貴，簪橐三朝法從榮。廣厦細旃多啟沃，黄扉青瑣罄忠誠。經綸未了猶遺恨，信史空留後世名。
齊子餘侍郎挽詩  其二 蔡戡
哀榮終始冠當時，何况人生七十稀。峴首正思羊叔子，宣城還憶謝玄暉。松階方俟甘泉對，蒿里俄驚朝露晞。他日西州忍重過，爲公回首一霑衣。
李粹伯侍御挽詩  其一 蔡戡
妙齡才氣已無雙，軍陣飛揚翰墨場。白簡空餘遺藁在，錦囊應有近詩藏。生前且盡杯中物，死去猶堪地下郎。逸氣不應埋宿草，會看千丈吐光芒。
李粹伯侍御挽詩  其二 蔡戡
猶記當年玉筍班，凜然風采動朝端。壯懷漫擬麒麟閣，直氣曾纓獬豸冠。太白風姿圖像見，衛公英爽夢魂寒。四州巷哭多遺愛，留取甘棠勿翦殘。
胡長文給事挽詩  其一 蔡戡
中庸天下有胡公，儒者端宜給事中。華國高文推大手，回天讜論罄孤忠。晨班玉筍人何在，夜賜金蓮事已空。惆悵故園招隠地，唯餘猿鶴怨西風。
胡長文給事挽詩  其二 蔡戡
大才深結九重知，親灑宸章出禁闈。壺遂暮年非不遇，謝公雅志或相違。虎龍倍覺鍾山重，龜鶴還從蜀道歸。故吏門生半天下，空垂老淚一霑衣。
錢大受挽詩  其一 蔡戡
少年豪氣已如虹，抵掌論兵一世雄。智略獨超倫輩上，功名只在笑談中。弄兵坐掃潢池盜，賣劍潜回渤海風。恢復未酬人奄忽，佳城那忍葬滕公。
錢大受挽詩  其二 蔡戡
淝水功名取次休，空令遺恨滿滄洲。禁中新賜黄金带，天上俄成白玉樓。京峴兒童應墮淚，江淮草木亦生愁。一朝雙劍齊飛去，會見光芒射斗牛。
和胡秉彝敷文巖桂四首  其一 蔡戡
翠葆金英天與奇，清香十里已先知。春光不似秋光好，桃李紛紛何所施。
和胡秉彝敷文巖桂四首  其二 蔡戡
移根月窟最珍奇，料得姮娥誰不知。挽住西風拚一醉，玉杯從此不徒施。
和胡秉彝敷文巖桂四首  其三 蔡戡
獨占秋光自一奇，深藏巖壑少人知。招還茉莉同爲伴，欺壓黄花不得施。
和胡秉彝敷文巖桂四首  其四 蔡戡
秋入東山景物奇，花開亦遣野人知。二難佳句真連璧，顧我深慙嫫與施。
端約遺墨梅以詩謝之  其一 蔡戡
先生出語已驚人，戲作梅花又逼真。眼底江山詩有助，胸中丘壑畫精神。
端約遺墨梅以詩謝之  其二 蔡戡
清香素質惱詩情，更倩揮毫爲寫真。共挽東風拚一醉，不須摹倣費精神。
龔彥則送水梔小盆口占爲謝 蔡戡
動人春色不須多，一點幽香叵奈何。薝蔔林中誰折得，故令相惱病維摩。
王東卿惠墨戲副之以詩因次韻謝之  其一 蔡戡
戲拈禿筆聊復爾，一翦吳淞半江水。歸心已逐水東流，夢到家山四千里。
王東卿惠墨戲副之以詩因次韻謝之  其二 蔡戡
枯槎怪石出天然，筆力挽回三百年。但見毫端侔造化，不知胸次藴天淵。
王東卿惠墨戲副之以詩因次韻謝之  其三 蔡戡
揮翰等閒遊戲爾，誰能十日畫一水。煙雲杳靄咫尺間，遠勢應須論萬里。
王東卿惠墨戲副之以詩因次韻謝之  其四 蔡戡
玉篸羅带故依然，吏部文章二百年。畫筆詩篇兩奇絕，正須妙手寫龍淵。
王東卿惠墨戲副之以詩因次韻謝之  其五 蔡戡
軒冕儻來真漫爾，穩泛瀟湘弄煙水。憑君收入畫圖中，一抹雲山數千里。
王東卿惠墨戲副之以詩因次韻謝之  其六 蔡戡
近時畫手說超然，小景仍推趙大年。誰識當家老摩詰，有如珠玉韞深淵。
和胡端約巖桂六首  其一 蔡戡
萬妃蕊珮影珊珊，沉水薰肌栗玉顔。曾記廣寒宮裏見，誰移仙種下人間。
和胡端約巖桂六首  其二 蔡戡
薔薇清露染衣裳，綽約仙姿淡淡粧。碧玉參差張翠幄，黄金錯落綴珠璫。
和胡端約巖桂六首  其三 蔡戡
羞澀東籬九日黄，拒霜粗俗不宜霜。此花底事小如許，無那惱人風味長。
和胡端約巖桂六首  其四 蔡戡
幽香拂拂影珊珊，宜在江梅伯仲間。懶對春風爭嫵媚，從他桃李自漫山。
和胡端約巖桂六首  其五 蔡戡
勿愁金蕊墮秋風，自是靈犀一點通。醉魄薰成寶篝細，香脂勻就玉肌豐。
和胡端約巖桂六首  其六 蔡戡
一枝小摘間簪冠，酌酒酬花莫作難。唯有詩情被花惱，冥搜應作孟郊寒。
題墨梅 蔡戡
誰作橫枝太逼真，枝頭的皪眼俱明。也知筆力窺天巧，無奈清香畫不成。
道中見梅 蔡戡
籃輿兀兀夢初回，怪底幽香觸鼻來。日暮天寒正愁絕，誰家籬落數枝開。
三孤山 蔡戡
小孤相去大孤山，一望烟波百里間。風日晴和江似鏡，兩峰對峙擁青鬟。
剡溪 蔡戡
六月衝炎出問囚，歸途因泛剡溪舟。短篷塊坐如深甑，却羨清寒王子猷。
春郊即事 蔡戡
一犁春雨欲平塍，預卜今年穡事成。天意却愁人意懶，故令布穀苦催耕。
提壺 蔡戡
斗酒千金未易沽，聲聲何事勸提壺。山禽豈解知人意，不道思家飯也無。
鷓鴣 蔡戡
年來隨牒走駸駸，險阻誰知客子心。盡日只憂行不得，愛人猶頼有斯禽。
竹鷄 蔡戡
積雨霖淫四月寒，春泥一尺未曾乾。勃姑猶自相呼喚，不念征人行路難。
天柱峰 蔡戡
壁立千峰紫翠浮，一峰直上更孤遒。世間有此擎天柱，何用人懷杞國憂。
日者鄭生謂余晚遇至人享上壽其詞多誕以詩簡之 蔡戡
鐘鼎山林不兩全，未聞富貴出神仙。萬釘寶带何須此，九轉金丹未可憐。
黄陵廟  其一 蔡戡
千載追崇古帝祠，不知世代幾推移。未須回首叫虞舜，今日親逢虞舜時。
黄陵廟  其二 蔡戡
蒼梧杳靄暮雲陰，尚記南巡歲月深。不但邦人嚴祀事，至今千古想韶音。
九宮壇齋居 蔡戡
齋居獨卧小禪房，暫得心閒氣味長。一炷爐熏春睡足，此身疑是在家鄉。
六十 蔡戡
六十不歸何日歸，人生七十古來稀。憂愁疾病常相半，十載光陰轉矚非。
登三高亭 蔡戡
我爲蓴鱸得得來，三高亭上且徘徊。老來心事無機械，寄語羣鷗勿浪猜。
平山堂 蔡戡
平山堂上略從容，笑拍欄干萬事空。因念醉翁行樂地，不知還又幾春風。
于公參政舊居 蔡戡
勇退方名大丈夫，中興人物更誰如。傳家不獨青氈在，况有南陽舊隠廬。
次張伯信韻題吳園畫軸 蔡戡
誰把吳園較輞川，畫圖猶復想當年。要知故國非喬木，文采風流尚宛然。
紅菊 蔡戡
爲愛東籬九日黄，孤標正色占秋光。如何却被臙脂污，也學人間時世妝。
送葛謙問  其一 蔡戡
風流人物曹劉上，俊逸詩章鮑謝間。好似騎鯨天上去，不應著脚向塵寰。
送葛謙問  其二 蔡戡
禪心久已絕貪嗔，劇飲狂歌總是真。世態紛紛翻覆手，不圖復見葛天民。
送葛謙問  其三 蔡戡
有酒盈尊客滿門，陳卿百謫不須聞。癡兒官事何時了，我本無心出岫雲。
送葛謙問  其四 蔡戡
杯酒從容相勸酬，須臾墮幘自搔頭。玉山傾倒從人笑，我醉欲眠君罷休。
送葛謙問  其五 蔡戡
功名固有更何疑，平步青雲不用梯。他日玉堂風雨夜，略移清夢到荆溪。
送葛謙問  其六 蔡戡
江上霜楓葉葉紅，不堪摇落又西風。只愁疊鼓催船去，千里相思月滿空。
送葛謙問  其七 蔡戡
從來鐘鼎不關心，此去溪山更可人。儻有新詩摹勝槩，好憑尺素寄雙鱗。
送葛謙問  其八 蔡戡
垂虹亭上少遲留，卧看冰輪萬里秋。正是蓴絲鱸鱠美，不妨乘興五湖舟。
送葛謙問  其九 蔡戡
莫唱陽關墮淚聲，一杯相屬已酸辛。丈夫感慨猶如此，應有偷彈玉筯人。
送葛謙問  其一○ 蔡戡
顧我窮途醉未醒，年來不復歎飄零。道山朋舊如相問，爲說生涯一草亭。
乍寒 蔡戡
秀色芳心曉露叢，翩翩凉葉舞西風。虛簷四面摇翬扇，更遣清陰滿座中。
盱眙 蔡戡
自古東南第一山，於今無異玉門關。亂雲衰草蒼茫外，赤縣神州指顧間。擊楫何人酬壯志，凭欄終日慘愁顔。中原父老應遺恨，祇見旃車歲往還。
讀龔實之參政詩 蔡戡
耆舊頻凋喪，懷人念里閭。哦詩三歎息，廢卷一嗟噓。造膝言猶在，謀身計亦疎。功名今已矣，英爽竟何如。
偶作 蔡戡
老僧真是百無能，有口何嘗話葛藤。入定參禪良自苦，超凡入聖又誰曾。東西路別徒勞泣，南北宗分自取憎。箇裏無禪亦無佛，常行粥飯在家僧。
南巖 蔡戡
筍輿兀兀一南巖，人在千峰紫翠間。剩欲日來陪杖屨，其如病足怯登山。
存目 蔡戡
詩題：王侍中智興武略英奇敕授徐州節制，余因作此以記其事云首句：平生弓劍自相隨。
明堂禮成詩 楊簡
去臘陳三劄，茲秋奉九筵。羣英俱有賦，孤跡敢無篇。宗祀新隆禮，宸衷上格天。虛明融寂寞，大化合敷宣。近駭邊烽急，前驚內寇連。鬼神雖然佑，刑政謹將然。咸謂公私雜，希聆宰相賢。積深千萬弊，任止二三年。苟且姑循舊，嗟咨亦屢傳。旱蝗難熟視，殍殣慘相聯。寒後裘方索，薪間火已然。冕旒幾咫尺，軒陛隔天淵。善頌無諛語，愚衷有至虔。願兢兢業業，安止出剛乾。
內丹歌 楊簡
某聞內丹不可見，不待施工自成煉。羲皇以上幾春秋，何啻千千萬萬轉。到今晝夜流光湧，金烏夜照廣寒殿。餘輝散發綴碧落，稀稠紛糾珠玉濺。沖氣祥精騰太虛，舒卷飛浮態累變。映空曉景綠拖藍，錯綺晚凝紅染茜。有時震響轟冥濛，有時熠燿盤飛線。有時清潤垂冰絲，有時怱舞瓊花片。其間秀結成山川，密木繁林飛鳥蟲魚次第現。龍翔鳳鳴寶藏興，絪縕孕瑞生羣英。四明之麓鄞之曲，育神含和備五福。中有祥光兩派明，內虛外應無不燭。能聽能言能往復。屈伸俯仰天然奇，不知手舞蹈與足。二十年前忽轉移，驀過慈川天寶山之西。翠微曲複烟霞深，變化遊徙誰復知端倪。石魚樓閣雲氣低，比年往往暫此棲。御風兩渡浙河去，又尋歸路從桃蹊。桃源深處無人識，縱復經從當面迷。天實秘此丹，所見惟童顔。暫時一語露一班，不直知音又復還。
登石魚樓 楊簡
樓欄倚碧空，綠樹正摇風。我獨來從容，笑歌於其中。微涼吹我衣，碧袂紗玲瓏。詩成自長吟，宛轉音和融。此意無人會，只許清風同。亦許空間雲，悠然西又東。亦許林間禽，幽囀聲無蹤。亦許山間翁，笑語天機通。前山對我吟，突兀青重重。終日賡我歌，知音無瞽宗。知音自古少，日月空臨照。天地終不秘，造化今未了。
石魚樓  其一 楊簡
多謝天工意已勤，四時換樣示吾人。碧桃丹杏分明了，綠艾紅榴次第陳。秋鴈聲中休鹵莽，雪梅枝上莫因循。機關踏著元非彼，正是吾家固有身。
石魚樓  其二 楊簡
箇裏包坤更括乾，精神微動便紛然。桃紅柳綠春無跡，魚躍鳶飛妙不傳。菱浪豈緣風衮衮，荷珠不爲露涓涓。分明是了何言否，此事難容鄭氏箋。
寶蓮官舍偶作 楊簡
雲海湖山有主人，寶蓮峰頂露精神。有時領客登高去，親手挑窗對景新。萬里蒼茫融妙意，三杯虛白浴天真。出門更有慇懃在，爲奏松風又絕倫。
遊樂平明巖 楊簡
西風吹作明巖去，石屋高虛滴如乳。是誰不是洞中仙，無人自信吾爲主。
嘉泰昭陽大淵獻築室董孝君祠之西下有湖焉某曰溪以董君慈孝而得名縣又以是名則是湖宜亦以慈名作詩曰  其一 楊簡
惜也天然一段奇，如何萬古罕人知。只今烟水平軒檻，觸目無非是孝慈。
嘉泰昭陽大淵獻築室董孝君祠之西下有湖焉某曰溪以董君慈孝而得名縣又以是名則是湖宜亦以慈名作詩曰  其二 楊簡
惜也天然一段奇，如何萬古罕人知。只今弄月吟風處，孔子明言是孝慈。
嘉泰昭陽大淵獻築室董孝君祠之西下有湖焉某曰溪以董君慈孝而得名縣又以是名則是湖宜亦以慈名作詩曰  其三 楊簡
惜也天然一段奇，如何萬古罕人知。只今山色連深翠，孔子明言是孝慈。
嘉泰昭陽大淵獻築室董孝君祠之西下有湖焉某曰溪以董君慈孝而得名縣又以是名則是湖宜亦以慈名作詩曰  其四 楊簡
惜也天然一段奇，如何萬古罕人知。只今步步雲生足，底用思爲底用疑。
嘉泰昭陽大淵獻築室董孝君祠之西下有湖焉某曰溪以董君慈孝而得名縣又以是名則是湖宜亦以慈名作詩曰  其五 楊簡
惜也天然一段奇，如何萬古罕人知。只今講學從遊地，一聽思爲一聽疑。
嘉泰昭陽大淵獻築室董孝君祠之西下有湖焉某曰溪以董君慈孝而得名縣又以是名則是湖宜亦以慈名作詩曰  其六 楊簡
惜也天然一段奇，如何萬古罕人知。慇懃爲語從遊子，孰是思爲孰是疑。
送黄文叔侍郎赴三山 楊簡
某信人心即大道，先聖遺言茲可考。心之精神是謂聖，詔告昭昭復皜皜。如何後學尚生疑，職由起意而支離。自此濫觴至滔襄，毋惑懷玉不自知。何思何慮心思靈，不識不知洞光明。意萌微動雪沾水，泯然無際澄且清。侍郎日用所自有，總是本原非左右。舉而措之於三山，的然民仰如父母。鑑明水止燭絲釐，變化云爲奇復奇。斯妙可言不可思，矧可傾耳而聽之。然而臯禹尚兢業，不作好惡生枝葉。聖賢相與告戒尚有斯，某也何敢不於侍郎之前獻此詩。
熙光 楊簡
兢業初無蹊徑，緝熙本有光明。自覺自知自信，何思何慮何營。鏡裏人情喜怒，空中雲氣紆縈。孔訓於仁用力，箕疇王道平平。
明融  其一 楊簡
妙妙融明樂未央，山川人物獻文章。縱橫組織無邊巧，變化委蛇不可商。北麓林塘秋靜瑩，南山景氣曉蒼茫。欲吟無句方徐步，忽報相從注早香。
明融  其二 楊簡
妙絕虛明萬里光，融融靜靜渺茫茫。其間變化無蹤跡，却有方圓與短長。仰首看空閒顧盼，聚頭竊語足商量。竹稍忽作瀟然韻，正是雲門第一章。
明融  其三 楊簡
浄几橫琴晚寒，梅花落在絃間。我欲清吟無句，轉煩門外青山。
詠春 楊簡
日日看山不厭山，白雲吞吐翠微間。靜明光裏無窮樂，只是令人下語難。
丙子夏偶書  其一 楊簡
風從槐市過來涼，絲竹金英尚在堂。惟有慈湖親聽得，近來吾黨亦專芳。如何鑽仰徒勞苦，要說精粗與短長。神氣風霆俱是教，四時代謝儘彰彰。
丙子夏偶書  其二 楊簡
行年七十有六，隨世名言則然。應酬衮衮萬狀，變化離坎坤乾。人情曲折參錯，動靜多寡後先。孰有孰虛孰實，無高無下無邊。清明靡所不照，一語不可措焉。先聖爲是發憤忘食，某也何敢空度歲年。
偶作  其一 楊簡
此道元來即是心，人人拋去却求深。不知求却翻成外，若是吾心底用尋。
偶作  其二 楊簡
誰省吾心即是仁，荷他先哲爲人深。分明說了猶疑在，更問如何是本心。
偶作  其三 楊簡
若問如何是此心，能思能索又能尋。汝心底用他人說，只是尋常用底心。
偶作  其四 楊簡
此心用處沒蹤由，擬待思量是討愁。但只事親兼事長，只如此去莫回頭。
偶作  其五 楊簡
可笑禪流錯用心，或思或罷兩追尋。窮年費煞精神後，陷入泥途轉轉深。
偶作  其六 楊簡
心裏虛明著太空，乾坤日月總包籠。從來箇片閒田地，難定西南與北東。
偶作  其七 楊簡
莫將愛敬復雕鎸，一片真純幸自全。待得將心去鈎索，旋栽荆棘向芝田。
偶作  其八 楊簡
勿認胸中一團氣，一團氣裏空無地。既空何地更何義，此無廣狹無一二。
偶作  其九 楊簡
惡習起時能自訟，誰知此是天然勇。多少禪流妄詆訶，不知此勇元不動。
偶作  其一○ 楊簡
囘心三月不違仁，已後元曾小失真。一片雪花輕著水，冥冥不復省漓醇。
偶作  其一一 楊簡
有心切勿去鈎玄，鈎得玄來在外邊。何以罷休依本分，孝慈忠信乃天然。此天然處不亦妙，費盡思量却不到。有時父召急趨前，不覺不知造淵奧。此時合勒承認狀，從古癡頑何不曉。
偶作  其一二 楊簡
曩疑先聖嗇於言，何不明明細細傳。今醒從前都錯認，更加詳後即紛然。
偶作  其一三 楊簡
夫子文章不可爲，從心到口沒參差。咄哉韓子休汙我，却道詩葩與易奇。
偶作  其一四 楊簡
雪月風花總不知，雕奇鏤巧學支離。四時多少閒光景，無箇閒人領略伊。
偶作  其一五 楊簡
勿學唐人李杜癡，作詩雖作古人詩。世傳李杜文章伯，問著關雎恐不知。
偶作  其一六 楊簡
詩癡正自不煩攻，只爲英才輒墮中。今日已成風俗後，後生箇箇入樊籠。
偶作  其一七 楊簡
儒風一變至於道，此是堯夫未識儒。除却儒風如更有，將馿騎了復求馿。
偶作  其一八 楊簡
道心非動靜，學者何難易。癡雲欲掃除，迅霆無異擬。無妄而徵疾，勿藥斯有喜。一輪秋月明，云爲豈思慮。太極奚可圖，可圖非太極。矧復贅無極，哀哉可太息。何不觀古聖，一一已默識。胡爲復作圖，交擾而曲屈。是孰知五行，五行皆妙質。不可離合論，渾渾體自一。安得孔子生，邪說俱蕩滌。哀哉復哀哉，太息復太息。
偶作  其一九 楊簡
當敬不敬謂之悖，當正不正謂之諛。是中適莫俱難著，意態微生已覺疏。
丁丑詠春偶成  其一 楊簡
葉葉枝枝都教女，紅紅白白儘呈人。如何自古知音少，方到而今得句新。既遣鳥啼頻囑咐，又令鶴舞出精神。便將天作一張紙，難畫慈湖二月春。
丁丑詠春偶成  其二 楊簡
天造慈湖迥出塵，無冬無夏只長春。四山桃李圍新錦，一邑風光讓絕倫。澗水簷旁談妙理，山禽柳外說天真。杏壇無限難傳意，付與憑欄寓目人。
丁丑偶書  其一 楊簡
新年七十七，是虛不是實。我心包太空，有無混然一。比日腑臟作，示病而無疾。憑欄拱翠峰，可詠不可詰。
丁丑偶書  其二 楊簡
物物皆吾體，心心是我思。四時非代謝，萬說不支離。澗水談顔樂，松風詠晳詞。仲尼親許可，實語斷非欺。
乾道撫琴有作 楊簡
蕭蕭指下生秋風，漸漸幽響颼寒空。月明夜氣清入骨，何處仙佩摇丁東。野鶴驚起舞，流水噎復鳴。一唱三歎意未已，幽幽話出太古情。龍吟虎嘯遽神怪，千山萬壑風雨晦。海濤震蕩林木響，亂撒金盤冰雹碎。和氣囘春陽，縹緲孤鸞翔。三江五湖烟水闊，波聲飋飋鳴漁榔。悲猿臨澗欲渡不敢渡，但聞澗下蕭颯松風長。閒雲曳碧落，勢去還囘薄。神仙恍惚無定所，微吟似欲止所作。御風一笑歸蓬瀛，猶有餘音遶寥廓。
侍象山先生遊西湖舟中胥必先周元忠弈  其一 楊簡
百里平湖十里堤，新蕪苒苒綠齊齊。水晶宮裏光風靜，碧玉壺中遠近迷。局外有棋輸與我，口邊得句豈須題。流鶑却會幽人意，故向人間一兩啼。
侍象山先生遊西湖舟中胥必先周元忠弈  其二 楊簡
淺紅深翠綠高低，各出精神不肯齊。山色好時新雨沐，湖光遠處淡烟迷。不知醉後無言句，逼近前來乞品題。我亦未能勤領略，只煩鶑囀與烏啼。
偶成  其一 楊簡
春入園林種種奇，化工施巧太精微。山禽說我胸中事，烟柳藏他物外機。既遣杏桃呈似了，又令蜂蝶近前飛。如何有眼無人見，只解西郊看落暉。
偶成  其二 楊簡
脚踏和風步步春，石魚樓上等閒人。興來衝口都成句，眼去遊山不動塵。李白誰知他意思，桃紅漏洩我精神。忽逢借問難酬對，只恐流鶑說得真。
偶成  其三 楊簡
桃紅柳綠簇春華，燕語鶑啼盡日佳。誰信聲聲沂水詠，又知處處杏壇家。
偶成  其四 楊簡
可惜有生都衮衮，如何終日只紛紛。滿前妙景無人識，到處清音獨我聞。
偶成  其五 楊簡
我吟詩處鶑啼處，我起行時蝶舞時。踏著此機何所似，陶然如醉又如癡。
夜蚊 楊簡
夜蚊告教一何奇，妙語都捐是與非。偏向耳旁呈雅奏，直來面上發深機。惜哉頑固終難入，多是聾迷聽者希。費盡諄諄無領略，更煩明月到窗扉。
奉檄往哭象山復會葬及歸自金溪留宿本縣仙樂觀歸而作是詩  其一 楊簡
膏露奚爲降，傳聞不偶然。兩晨呈瑞處，萬葉遶爐前。嘗審如飴味，誰操動物權。天權非遠近，不可向人宣。
奉檄往哭象山復會葬及歸自金溪留宿本縣仙樂觀歸而作是詩  其二 楊簡
道士清晨喜告余，昨朝膏露降濡濡。夜來輿從留山觀，此瑞端呈邑大夫。我聞之言半疑信，踏破曉光上孤峻。巍然古殿漢天師，水遶丹爐葉明潤。旁觀復折取以前，連日祥應詎偶然。我亦嘗審甘如飴，是誰執此變化權。益信人心自靈妙，莫執人神定名號。此機不動萬象沈，此機一發靡不到。此機不屬上下中，此機非西南北東。此機無遠亦無近，此機至正而大公。此機夫人之所有，何不自貴自善守。寸善微萌天地知，小惡開元禍隨後。皇天無親亦無常，願言孜孜兢兢悠久而無疆。
張時可惠示甲乙藁 楊簡
凌晨带月上竹輿，荷君封送兩卷書。朦朧未省何文字，中道曉色來徐徐。乃是約齋甲乙藁，驚喜遽讀味新好。一篇一篇奇益奇，閒姿雅態雲生島。石泉竹月風蕭蕭，斗牛劍氣秋空高。意度橫出不可速，灑灑落落真詩豪。慇懃厚意何以報，熟復謹藏永爲好。大雅不作繼者誰，恐非少陵所可到。君心自是思無邪，何假於中植奇葩。男兒要當追配古聖賢，豈能更與凡卉爭春華。
富春龍門 楊簡
桑麻迤邐入高原，級級差差水落田。樹色自分深淺綠，山光都在淡濃烟。竹輿漸近鐘鳴處，詩句來從鳥語邊。又是一番新樣致，如何寫得十分全。
丹桂 楊簡
世眼紛紛丹與黄，廣寒宮裏亦如常。目前不作兩般見，筆下方騰萬丈光。且莫錙銖深淺色，也休斤兩淡濃香。靈根已入詩人手，不許嫦娥擅此芳。
和胡鼓院郊臺致齋即事  其一 楊簡
聯篇傑作大音稀，雲朶低垂向巧枝。鈍學久嗟人去速，癡腸一任句來遲。斷無錦向詩中織，但有春從筆底滋。盡日齋宮雲聚散，不知步武是誰移。
和胡鼓院郊臺致齋即事  其二 楊簡
虛口徐行上短廊，拂簷巾角觸山光。高簷踴躍爭奇怪，巨笋逢迎效短長。山木剪裁青玉色，茶甌問答素馨香。是中空洞無邊際，收拾山川盡括囊。
和陳大著追九日之集 楊簡
起興家山翠作圍，紫宸垂旨未容歸。千峰來獻無窮妙，萬影相從不敢違。碧玉壺中丹葉舞，水晶宮裏白雲飛。憑欄相與謀荒政，第一言無罪歲饑。
題將作軍器二監 楊簡
出入雲從二監中，新來盤薄翠玲瓏。飽觀大景金星洞，喚作慈湖鬢雪翁。石怪山奇誰造化，鳶飛魚躍我家風。只今笑語難聞見，灼與人心萬古同。
伏蒙提舉秘書郎中以留題縣驛新篇封示惻隠惠愛之意自然著見可謂發情止義無愧古作道中不得即具申謝之儀夜還舍秉燭亟次崇韻庸見不敢虛辱大賜之誠非敢爲文某惶恐敬上 楊簡
我學如畝澮，纖流未距川。何如作難邑，衮衮膏火煎。學力未純固，誠不能不遷。所喪逮尋丈，所補無塵涓。是則百煉金，無復畏巨燃。不聞曾氏子，兢兢而虔虔。一貫融終始，虛明萬慮捐。此道甚簡易，勞苦無禹胼。體妙用亦妙，揚州十萬纏。不熟愧稊稗，未免世累攣。使者臨舊治，盛禮修同年。所道惟政事，握手意留連。車行眼偏矚，粟畦暨麥阡。父老亟來迎，喜色津津然。我非當世才，亦復見謂賢。臨違語益稠，不覺膝自前。更願所以諳，教我理婚田。
賀朱倅 楊簡
舉杯話別幾時逢，此事分明鑑象中。到處風光無遠近，毋言易道有西東。輕輕衣濕梅坡雨，款款舟行柳岸風。忽憶從遊談笑處，蘇公堤上躍花驄。
送章大著出守衡陽 楊簡
濟濟衆賢俱，徐徐五馬驅。中司親鴈序，南岳佩魚符。吳楚從今異，參辰幸小殊。他時羣玉聚，相與話踟躕。
賀王使君  其一 楊簡
南風薰兮，如其仁兮。盎乎惠和，物之樂且欣兮。
賀王使君  其二 楊簡
南風薰兮，人之近兮。天溫厚之氣，以幸吾鄱江之民兮。
賀王使君  其三 楊簡
南風薰兮，於誕之辰兮。何以壽之，有南山之椿兮。
賀王使君  其四 楊簡
南風薰兮，我不靳兮。無請弗獲，以幸吾樂平之民兮。
上耿泉生朝  其一 楊簡
瞻彼雲臺，有那其武。祝阿發迹，中興元輔。
上耿泉生朝  其二 楊簡
歷世藪卜，有孫惟良。愷悌君子，之紀之綱。
上耿泉生朝  其三 楊簡
柔亦不茹，剛亦不吐。有志而寬，夫誰敢侮。
上耿泉生朝  其四 楊簡
天子曰於，亟來輔予。寘彼周行，爲上大夫。迺眷西顧，畀之節符。
上耿泉生朝  其五 楊簡
是司九府，爰總數路。爰究爰度，阜豐化布，國用是裕。
上耿泉生朝  其六 楊簡
江左矜刑，獄平訟清。惟清惟明，民用以寧，姦宄亦懲。
上耿泉生朝  其七 楊簡
迺撫徽人，惠綏千里。匪亟匪除，匪作匪異，而郡亦治。
上耿泉生朝  其八 楊簡
泉課復艱，屬任斯難。□□斧扆，節至累頒，公毋憚煩。
上耿泉生朝  其九 楊簡
洎陽爲邑，實惟所臨。寬簡雖至，威信亦深。敢不兢兢，治所賦金。以謹以程，以恪以忱。
上耿泉生朝  其一○ 楊簡
惟公誕彌，良月惟時。地數盈成，夢維熊羆。何以壽之，南山維基，松柏維滋。毋祝毋祈，公自有之。某也作詩，于以敬之。
上鄧憲生辰  其一 楊簡
維彼岷源，維深且長。是爲大江，潤澤南方。
上鄧憲生辰  其二 楊簡
維江之東，有賢使者。惠德似之，溥澤潤下。
上鄧憲生辰  其三 楊簡
使者維何，有祖高密。雲臺第一，流芳泌泌。
上鄧憲生辰  其四 楊簡
有孫維良，秉德正方。天子曰於，寘彼周行。
上鄧憲生辰  其五 楊簡
古之遺直，亟輔予德。疾風勁草，歲寒松柏。
上鄧憲生辰  其六 楊簡
迺眷西顧，金節畀之。禮樂光華，亦王近畿。
上鄧憲生辰  其七 楊簡
欽哉祥刑，克寬克明。民罹旱虐，焦勞發情。
上鄧憲生辰  其八 楊簡
民饑毋恐，惠澤方湧。適兼郡符，民有天寵。
上鄧憲生辰  其九 楊簡
首白蠲租，寬博其模。大公靡私，匪畏匪拘。
上鄧憲生辰  其一○ 楊簡
僵者起之，骨者肉之。知畿千萬，父之母之。
上鄧憲生辰  其一一 楊簡
洎陽爲邑，罹旱則甚。故維私邑，蒙澤亦甚。
上鄧憲生辰  其一二 楊簡
維公誕彌，端月維時。夢維熊羆，何以壽之。南山維基，大椿植之。毋祝毋祈，公自有之。某也作頌，于以敬之。
代馮似宗壽樓文昌  其一 楊簡
維山四明，涵奇孕英。或曰降神，爲今甫申。倬彼雲漢，昭囘其文。鳳鳴朝陽，决河崑崙。代天而言，粹其德音。
代馮似宗壽樓文昌  其二 楊簡
補衮大手，石色五有。砥柱中流，屹屹其守。爲人所難，一辭萬口。文昌大名，太山北斗。
代馮似宗壽樓文昌  其三 楊簡
雲歸星駕，持麾東下。乘流御風，琳宮燕暇。山水清暉，親戚情話。不間遐賤，如某某者。
代馮似宗壽樓文昌  其四 楊簡
肆筵設席，獲教蒙益。繾綣綢繆，問遺不息。萬金良藥，再生大德。
代馮似宗壽樓文昌  其五 楊簡
陽復之望，惟公誕辰。何以貺之，秉國之鈞。何以壽之，南山之椿。
嘉定改元久旱得雨詩呈張令君  其一 楊簡
底事焦勞偃室中，耕農臯月未施工。兩龍會合千山暗，數日霖零百里同。舉手盡稱知縣雨，何心領略大王風。再生天造奚爲報，海有窮時此不窮。
嘉定改元久旱得雨詩呈張令君  其二 楊簡
兩日長憂積滿中，感深令禱格天工。欣欣處處人人喜，渺渺茫茫畝畝同。不至傷如無極雅，行當改賦黍離風。邑民頌德千和萬，毫楮如何可以窮。
喜雪次陳書韻 楊簡
簾垂不覺夜窗明，清曉從容始下平。推戶忽驚瓊作地，登樓笑指玉爲京。暫停枰上猶賢弈，來作絃間太古聲。甚念衣單塵甑者，毋令彼此有虧成。
蒙檢討封送所與諸同朝倡酬盛作某老拙愧後礫某祗拜以呈 楊簡
原廟陪祠曉色開，從容復指綴衣來。花填輦路驚何早，春向皇都特亟囘。聲贊俯躬千冠带，香浮夾道萬樓臺。傳聞歸燕隆親睦，天上雲韶拱玉杯。
壽倅生辰  其一 楊簡
州家和氣藹新春，得所親賢蔚豹文。天遣星辰爲二屏，我將風月作三分。碧梧翠竹來華胄，岳鳳溟鯤駕慶雲。敬爲同寅香一瓣，願言臭味等爐薰。
壽倅生辰  其二 楊簡
方飲屠蘇慶歲元，五開歷草又生賢。沈檀鬭品來樽底，梅竹交光闖水邊。好把緋魚追舊事，肯同螃蟹話當年。聖賢德業歸方寸，穩取崇名上潑天。
賀傳憲生辰  其一 楊簡
奚必生申向嶽求，卧龍山水瑞光浮。御風天上騎箕尾，持節人間占斗牛。巖下光芒驚走電，筆端河漢瀉新秋。精神已致鳴山雨，更願爲霖徧九州。
賀傳憲生辰  其二 楊簡
鄱陽江上是瀛洲，中有神仙暫此遊。明月襟懷民善頌，浮雲喜怒我無留。蟠桃一熟三千歲，玉陛重瞻十二旒。諳盡民情並世道，從容借筯屬君侯。
壽趙泉使  其一 楊簡
孕秀鍾鼎慶源長，屬近親依日月光。弧矢影侵槐陰綠，熊羆夢入藕花香。詩書博雅今平獻，政事精明古趙張。九府本根關大體，故分華節到鄱陽。
壽趙泉使  其二 楊簡
來迎父老喜相扶，才大能令惠愛孚。十道山川新約束，三樓風月舊規模。巖巖氣貌踰嵩華，坦坦胸襟有典謨。仰止光華申善頌，何當斂版向庭趨。
臨安張帥生辰詩  其一 楊簡
山野書生百不知，同官元有誕辰詩。怪他衙報來何晚，笑我詞源發處遲。坐想鼎來門下士，爭雄盡吐腹中奇。如何獨有關西後，只解揄揚撫恤辭。
臨安張帥生辰詩  其二 楊簡
爲恐他人未必知，故推善意入歌詩。非誇輦轂先彈壓，肯把寬仁作鈍遲。不但輿情都喜愜，亦聞天語有褒奇。鋪張才美終難了，只此今朝祝頌辭。
次韻吳機宜 楊簡
十里松湖乘鴈歸，酒鄉近處一驚飛。頗聞水月中泉石，笑我年來杖履稀。
次韻吳天機 楊簡
洪範論時常，心官職雨暘。分龍何效竭，負扆久憂傷。禾槁幾於白，苗蘇尚可蒼。焦勞殊未已，詔旨欲盈箱。
偶成  其一 楊簡
風雲雨雪自何來，我有乾元大矣哉。萬景出奇供杖履，羣峰環翠拱樓臺。興來吟詠誰裁剪，飯罷遊行豈去迴。信口道來俱妙妙，教人尋訪幾枝梅。
偶成  其二 楊簡
中堂此景亦不惡，疊嶂窮林張翠幄。有時雲氣間出沒，誰能繪畫得此樂。詩人如麻筆如椽，擬待索紙莫莫莫。孔子明目尚不見，枉費精神去摸索。
示葉元吉 楊簡
元吉三更非鼓聲，慈湖一夜聽鵝鳴。是同是異難聲說，何慮何思自混成。爐炭幾番來暖熱，天窗一點吐圓明。起來又覩無窮景，水檻澄光萬里清。
偶書  其一 楊簡
君子不必相與言，禮樂相示甚昭然。禮樂相示無一言，物物事事妙莫宣。此妙自覺不可傳，可傳非覺亦非玄。風雨霜露無非教，哀樂相生先聖篇。
偶書  其二 楊簡
無聲之樂聞四方，純德孔明即就將。哀樂相生不可見，衾裘非燠箑非涼。秋毫莫大泰山小，殤子上壽彭祖夭。入門金作示吾情，於衛磬聲今不了。春秋冬夏風雨霜露無非教，胡爲自古學者恁莫曉。二十年來寖多曉，是殆天欲亨吾道。屈指何止數十人，知及仁守或可保。曲禮三千不可思，至哉忠信與孝慈。水哉水哉也大奇，孔聖無語孟不知。
偶書  其三 楊簡
自古挑才揚，暨漢多書木。才木雖不同，一音貫吳蜀。大道無異同，奚庸析耳目。千載覺者幾，邇來帝錫福。所知餘百人，宗祖慈湖麓。天地吾施生，四時吾繼續。日月吾光明，變化吾機軸。夫人同此機，宇內皆吾族。惟日用不知，被褐而懷玉。禮三百三千，是誰不備足。父母誰不愛，弟幼誰不育。事上誰不敬，對賓誰不肅。步步在杏壇，句句香芬馥。羣峰穿白雲，碧流響松谷。諄諄帝誨我，敢不拱承囑。夙興筆此詩，既復從首讀。此讀人不聞，惟有庭前菊。
慈溪金沙岡歌 楊簡
岡湧金沙來幾里，貼天衮衮白雲裏。雄峰健隴四奔馳，每每囘顧慈溪水。慈溪慈溪孝名美，即天之經地之義。子思不知萬物我發育，推與聖人自固蔽。己自固蔽禍猶小，固蔽後學禍甚大。孔子沒近二千年，未有一人措其愆，汩汩昏昏到今日。所幸慈溪却不然，灼見子思孟子病同源。不得已指其蔽，寫出世所不傳。大道蕩蕩而平平，聖訓至明至坦夷，一無荆棘相維纏。學子首肯斑斑焉，靜明莊敬非强參。學者多覺近二百，事體大勝於已前。學徒轉相啟告又未已，大道行乎詎非天。
大哉 楊簡
大哉孔聖之言，哀樂相生不可見，傾耳聽之不可聞。不見乃真見，不聞乃真聞。子夏雖曰敢不承，實莫之承終於昏，誤認有子爲師道。曾子覺雖小，而悟孔聖之皜皜。濯之暴之覺之虧，即濯即暴無不妙。子思孟子亦近之，惜乎小覺而大非，其言多害道。二子名聲滿天下，指其非者何其少，滋惑後學何時了。安得朝家專主孔聖言，盡削異說明大道。比一二十年覺者寖寖多，幾二百人其天乎。春秋冬夏風雨霜露無非教，風霆流形庶物露生無非教。君子不必相與言，雖在畎畝之中，默然即聖無他巧。大哉孔聖之至言，罔極之德何以報。
謁泰伯廟 楊簡
三以天下讓，先聖謂至德。某也拜廟下，太息復太息。三辭不難知，泰伯無人識。胡爲無得稱，萬象妙無極。
偶作 楊簡
處處青山人不識，步步踏著此巖石。妙妙妙妙不可言，可惜可惜大可惜。
贈野牛 楊簡
曾將大手挽恒河，引得龍來地起波。何待硯池藏滴水，工夫元不費揩磨。
湍水巖禱雨詩  其一 楊簡
湍水龍潭古跡遺，不因老叟有誰知。鄉人禱雨無靈日，雲魃常羊尚在時。說與縣家誠且信，去從潭所宿爲期。囘頭甘澤蘇枯槁，插種工夫未是遲。
湍水巖禱雨詩  其二 楊簡
精禱何須到處臨，只祈湍水沛甘霖。驅除旱魃無餘事，感召靈神在寸忱。庭砌已酣行蟻戰，山川能動老龍吟。當知一飽皆公賜，雷地何人無喜心。
蒙訓 楊簡
父母生子身，身是父母箇。如何却言我，言我大不可。父母在此坐，子則不敢坐。不坐乃當然，父母如天大。男兒立父旁，女兒立母旁。男兒拱手立，女兒斂衣裳。捧盥兼灑掃，將茶及奉湯。言語須低軟，依前立正方。兄姊惟恭敬，弟妹常愛慈。飲食先尊長，不敢遽有之。尊長若嗔我，嗔我是愛我。欲我爲君子，所以約束我。語話須誠實，步履學疎遲。頭容常正直，四體莫邪欹。
金明池 楊簡
燕語鶑啼，杏壇春色。爲甚無人領略，又添箇山青水綠。是多多少少明明白白，對面不識。方且蕩然放逸，不亦文辭雕琢。聖人道君子不必相與言，但示以禮樂，禮樂無言莫穿鑿。一味融融，無窮靜樂。步步行行皆妙用，言言句句俱寂寞。舜曰道心，明心即道。百姓日用，不知不覺。從學者再三勤勤有請，也只不可說著。
歷代詩 三皇五帝 楊簡
混沌鑿開知幾歲，洪荒莫考傳承裔。但聞前史載三皇，伏義神農及黄帝。三皇之後五帝傳，少昊顓頊高辛繼。唐堯虞舜又繼之，天下於斯爲盛際。
歷代詩 夏 楊簡
堯舜天位傳禹王，禹之子啟傳太康。仲康王相少康後，王宁王槐及王芒。王泄不降王扃立，王廑孔甲何淫荒。王臯之後有王發，桀放南巢夏始亡。十七君餘四百歲，夏之天下遂爲商。
歷代詩 商 楊簡
商湯興時民戴后，外丙仲壬繼其後。太甲沃丁及太庚，小甲雍己及太戊。仲丁外壬河亶甲，祖乙祖辛傳沃甲。祖丁相繼有南庚，陽甲之後是盤庚。盤庚能復興商邑，不幸小辛小乙立。武丁有德號高宗，祖庚祖甲又無功。廩辛庚丁逢武乙，太丁帝乙衰王室。末有紂辛名曰受，民心遂歸周武后。六百餘年三十主，周得天下商遂亡。
歷代詩 西周 楊簡
后稷文王世幾傳，武王方得天下全。成康昭穆及共懿，孝夷之後厲兼宣。幽王見殺平王立，以上凡經四百年。
歷代詩 東周 楊簡
平王避難遷洛陽，桓莊僖惠襄頃匡。定簡靈景兼悼敬，二百餘年春秋王。春秋之後周之晚，元王貞定相承纂。哀考威烈遂傳安，夷烈顯聖慎靚赧。三十七主始爲秦，八百餘年誰謂短。
歷代詩 泰 楊簡
始皇繼周稱皇帝，傳子胡亥爲二世。子嬰灞上降漢王，四十餘年非久計。
歷代詩 西漢 楊簡
西漢十二君，高惠呂后文。景帝傳于武，遂及昭宣元。成哀平帝後，王莽乃爲君。昌邑兼孺子，二人不足云。
歷代詩 東漢 楊簡
東漢之光武，高皇九世孫。誅莽中興後，依前十二傳。明章稱顯肅，乃及和殤安。順賢沖與質，桓靈極不君。終當孝獻帝，漢室遂三分。
歷代詩 三國 其一 楊簡
兩漢四百載，分爲魏蜀吳。曹操始居鄴，劉備據成都。孫權在金陵，鼎足互相圖。
歷代詩 三國 其二 楊簡
蜀從劉備傳後主，四十餘年爲魏虜。吳傳孫亮至孫休，晉封孫皓歸命侯。魏有文明俱稱帝，齊王高貴還相繼。陳留王立共五君，大業卒傳司馬懿。
歷代詩 西晉 楊簡
晉人司馬氏，相魏敢專權。懿師昭不帝，追謚宣景文。武帝受魏禪，惠帝實童昏。劉聰害懷愍，由此失中原。
歷代詩 東晉 楊簡
夷狄陷河洛，元帝南渡江。宣帝之曾孫，立號都建康。明成康與穆，哀廢最堪傷。簡文武安後，桓玄暫稱王。卒聞恭帝世，遜位宋武皇。兩晉十五主，二百年而亡。
歷代詩 宋 楊簡
宋武是劉裕，傳位從東晉。滎陽與文帝，遂傳武帝駿。前廢乃有明，後廢乃立順。八主六十年，蕭齊因繼運。
歷代詩 齊 楊簡
齊主蕭道成，乃是蕭何孫。武帝鬰林王，海陵鳴帝鸞。東昏至和帝，七主不足論。二十有四年，蕭梁遂建元。
歷代詩 梁 楊簡
蕭衍梁武帝，其子號簡文。孝元恭皇帝，前後共四君。五十有六載，大位俱于陳。
歷代詩 陳 楊簡
陳武名霸先，文帝廢帝傳。宣帝及後主，共三十二年。六朝至此滅，天下歸楊堅。
歷代詩 隋 楊簡
楊堅隋高皇，煬帝遂淫荒。恭帝不足道，四海正擾攘。三主四十年，天下禪于唐。
歷代詩 唐 楊簡
唐祖是李淵，太宗高則天。中宗曾見廢，睿宗傳與玄。肅代德順憲，穆敬文武宣。懿僖及昭哀，二十一君傳。二百九十四，朱梁稱元年。
歷代詩 五代 楊簡
梁主是朱溫，篡唐都汴宋。友珪及末帝，滅于李克用。莊宗克用子，滅梁又稱唐。明宗與愍潞，滅于石敬瑭。敬瑭晉高祖，其子號少主。虜爲負義侯，契丹入中土。晉亡漢始立，知遠實姓劉。傳子稱隠帝，二世遂爲周。周家有太祖，姓郭乃名威。世宗及恭帝，僅能十載期。共五十三年，天命遂有歸。
歷代詩 宋 楊簡
太祖太宗兄授弟，兩派天源稱善繼。真宗嗣位及仁宗，以子傳孫皆聖裔。英宗有詔嗣濮王，次及神宗哲宗世。徽宗行道付欽宗，高宗南渡中興帝。孝宗之末嗣秀王，揖遜而朝誠鮮儼。
凈土院 楊簡
此意分明有底深，蒲團斜倚滿鋪陰。豈容俗子閒抬眼，只許清風得入林。我對此君無一事，自言幽處直千金。古人今已成陳跡，猶向當年擊處尋。
題華蓋仙山院默齋 楊簡
漸漸疎鐘動，幽深一徑開。炎光隔林麓，清興遶崔嵬。擬作臨流賦，應須倩雨催。小窗宜挂起，且放竹風來。
題進月堂 楊簡
我有一輪月，不圓又不缺。更無晝與夜，光耀常洞徹。縱有蔀屋遮，亦莫之閒絕。將此以爲燭，難作進退說。
絕句 楊簡
凈几橫琴曉寒，梅花落在絃間。我欲清吟無句，轉煩門外青山。
明堂侍祠十絕  其一 楊簡
禮行肆類又稱禋，喜見承平景鑠信。堪笑漢人誇肸蠁，何如明德遠精純。
明堂侍祠十絕  其二 楊簡
先皇鴻烈冠重興，廟社依然總燕寧。今日孝思嚴陟配，必知深妥在天靈。
明堂侍祠十絕  其三 楊簡
玉軑纔馳霽色開，都人歡呼殷如雷。曰暘曰雨元無定，都自吾皇一念來。
明堂侍祠十絕  其四 楊簡
唱徹嚴更鳳鑰開，侍祠濟濟列崇陔。小臣亦忝廊西獻，惟秉溫恭對越來。
明堂侍祠十絕  其五 楊簡
玉佩珊珊出禁扉，金蓮分炬散芳菲。祠班咫尺臨黄道，惹得天香滿袖歸。
明堂侍祠十絕  其六 楊簡
登歌奏罷樂初成，懿懿芬芬薦德馨。好是天心彰信順，故教華月吐青冥。
明堂侍祠十絕  其七 楊簡
合宮深敞匝脩廊，萬燭煇煇粲奉璋。自有質文昭儉度，不須揚厲述齊房。
明堂侍祠十絕  其八 楊簡
左个明堂是集英，鵠袍曾此接文明。餕餘款聽鈞天奏，疑是吾伊雅頌聲。
明堂侍祠十絕  其九 楊簡
千官移仗拱端門，一日鷄竿萬里春。湯網本疏民自格，要知家法在深仁。
明堂侍祠十絕  其一○ 楊簡
肸蠁豐融富媼釐，班迴長樂奉愉怡。休嘉最易生安逸，翼翼當如未祼時。
妙庭觀 楊簡
古人所棄今人慕，不謂蘇公亦世情。此話若教天上聽，定須笑倒董雙成。
慶元二年冬後圃蔬莖連理籬楊殊木同枝又蓏生連實東園橘亦并蒂一年四瑞 楊簡
兄弟和氣與天通，連理蔬莖瑞鬰葱。造化神機非遠近，不當言異又言同。
句  其一 楊簡
山禽說我胸中事，煙柳藏他物外機。
句  其二 楊簡
萬里蒼茫融妙意，三杯虛白浴天真。
春辭 趙善扛
碧落初明月未收，露華香滴杏梢頭。玉闌干外東風暖，人在重雲第幾樓。
瑞雲雀偈 趙善扛
日日飛鳴宣妙旨，幻華起滅復何疑。可憐多少風塵客，去去來來只自欺。
麗人行 趙善扛
桃葉山前宮漏遲，宮人傍輦持花枝。君王喜憑絳仙立，殿脚爭畫雙長眉。欲抱琵琶彈出塞，結綺臨春時事改。井邊忽見張麗華，忍聽後庭歌一再。
題大安鋪 趙善扛
行役何時歇，崇安復大安。已驚橋壹線，更畏嶺千盤。過雨吹烟碧，近風落葉丹。僧閑吾每羨，今日共蹣跚。
句 趙善扛
相思情不極，有夢到愁邊。
宣化堂 王聞詩
聖主端居念遠民，盡將休戚寄斯文。時來宣化堂中坐，應念田中正苦辛。